qundao/data-zh-poetry huggingface dataset:
舟中赠阿福
作者：江湜
朝代：清
体裁：古风

小女生福州，名之曰阿福。阿福在娠时，震动母左腹。占之得乾象，成男盼嗣续。不知五月姤，卦气一阴复。忽吹雌风来，啼声出茵褥。稍喜母不惊，孕久血气足。脱下紫胞衣，正如雏出壳。我命母食之，负以一女仆。非男谢矜宠，慰情聊抚育。弥月哺来肥，肌雪面如玉。试以一声笑，哑然妙知觉。是时群盗炽，郡县几倾覆。驿递得家书，江乡战锋衄。永念双白头，避兵混农牧。当暑取远行，及秋访茅屋。遂抱阿福归，篾篷转溪曲。朝经竹崎关，暮抵渊溪宿。渊溪水呜咽，杂我小儿哭。月落篷窗昏，照眠接短烛。渠母亦解事，藉儿裙半幅。卧护燥湿间，偪仄手恐触。顷之复惊啼，索乳至天旭。舟中绝人事，俗物不到目。时置怀中嬉，摩弄日亲熟。四十明年来，我生尚隐伏。哌哌予弗子，用世此难卜。风云气何如，儿女情方笃。聊赠阿福诗，他时婿能读。
舟行
作者：江湜
朝代：清
体裁：古风

日落彩云散，江天净心目。深葭起炊烟，知有渔舟宿。
舟行遇暴雨
作者：江湜
朝代：清
体裁：古风

海云堕地海雨集，隔岸有人行汲汲。一人抢风伞斜执，疾雨横飞伞底入。后有从者檐两笈，雨重压肩行步涩。最后一人风堕笠，举袂遮头愁欲泣。衣上淋淋如沥汁，三人此时情共急，何处茅亭避雨立。嗟尔莫怨雨无情，若坐家中那相及，我亦船篷漏沾湿。
舟雨
作者：江湜
朝代：清
体裁：五言律诗

隔岭山岚气，飞来顷未多。忽看云载雨，旋听水跳波。晚色天低笠，寒声风在蓑。篙师莫嗟怨，替尔作劳歌。
芭蕉之实色黄而味甘闽俗用充果品其见于文字者昌黎罗池庙碑云荔子丹兮蕉黄东坡潮州韩文公庙碑云于粲荔丹与蕉黄盖闽广皆有之耳昨过蕉田见叶间累然下垂如蔬中刀豆而层次栉比者即此果也戏为其诗以当咏物
作者：江湜
朝代：清
体裁：七言律诗

庚桑正忧尸祝我，蕉果忽杂肴蔬来。其心非席常能卷，有味馀甘自在回。子厚退之皆得飨，七闽五岭实同栽。何当乞种家园去，种作绿阴生砌苔。
荔支核有小如丁香者乃树之病不能再实耳土人反以瓤厚贵之名曰燋核荔支即蔡君谟所谓�核也又荔支蒂中多小虫实以太甘之故戏题二诗·其一
作者：江湜
朝代：清
体裁：七言绝句

担上徒誇燋核佳，厚瓤味与众人谐。谁知美尽根株病，格物翻教恼我怀。
荔支核有小如丁香者乃树之病不能再实耳土人反以瓤厚贵之名曰燋核荔支即蔡君谟所谓�核也又荔支蒂中多小虫实以太甘之故戏题二诗·其二
作者：江湜
朝代：清
体裁：七言绝句

物先自败后生虫，石贝知甘在蒂中。我欲濡豪颂苦李，系而不食待秋风。
荷花
作者：江湜
朝代：清
体裁：古风

村曲水田面江汜，芋区瓜畴相逦迤。中有荷花仙子如，绰约轻盈步秋水。绛纱贴肉白袷衣，阳和入骨融肌理。一笑嫣然裙曳风，圆波细蹙微尘起。却看漫立意迟徊，若行重引如延企。晓月无情恨不极，微波愿托愁难已。相看疑是虙斐魂，紫蓼绿菱非娣姒。洛阳园树得移根，走马应看尽纸绮。即今杂出蒋蒲中，彷佛坡仙谪儋耳。为茵为溷解人难，大化茫茫怨谁是。我生穷薄欠心赏，乍见昭明为色喜。频来驻足波饱看，谰语成诗工比拟。
萧山夜发
作者：江湜
朝代：清
体裁：五言律诗

萧山孤馆夜，明月忽吾招。蹋月呼舟去，将舟载月摇。卧侵勾践国，吟退伍胥潮。明日稽山顶，狂歌动泬寥。
萧山客舍
作者：江湜
朝代：清
体裁：七言律诗

身谋迷不辨西东，愁绝萧山客舍中。门外市声喧米粟，阶前树影秃梧桐。因看寒日风吹淡，忽悟诗人鬼弄穷。眼底残年难自度，明年敢弗付天公。
董琴涵先生挽诗
作者：江湜
朝代：清
体裁：七言律诗

归田十载颊犹红，闽郡争看矍铄翁。天上清班如隔世，里中后学正承风。不多相见能知我，无处论文欲就公。此日惊闻老成谢，心如怅望古人同。
蒙阴道中春望有作
作者：江湜
朝代：清
体裁：七言律诗

原田历历去不极，斜日苍苍上古邱。野阔春风来鲁道，天晴山色入徐州。穷愁身世聊登览，学道年光漫客游。马上无端怀往事，村桃红处失迟留。
蔡妪诗
作者：江湜
朝代：清
体裁：古风

世间男寿不如女，男非殉利即殉名。女寿百岁亦难得，蔡妪今有百四龄。建州山清土俗厚，民妇抱德淑且贞。山居寡营易生计，足一百年看太平。试观慈眼合佛相，头面亦殊他妇形。鸡皮鹤发自精彩，口无含齿音犹清。曾孙之子走绕膝，一家五代多男丁。我持小女向之拜，以手接抱怜其婴。祝婴他日寿如己，老人多寿还多情。我情岂暇寿我女，自伤久客违亲庭。今年老母正六十，劬劳宿疾中年生。焉能形体若此固，与父偕寿无亏盈。人间封诰何足取，空有佩服垂珠缨。愿将妪寿祝我母，归家先制斑衣成。
薛慰农先生命题画图八首 其一 椿庭侍读
作者：江湜
朝代：清
体裁：古风

大贤应时出，亦以蒙养基。诗书本先泽，大小用必宜。公学始五龄，十五为孤儿。十年禀庭诰，德器成自兹。兹当扬显日，难忘童丱时。当年过庭教，烜赫今设施。万民万口颂，源本能无思。嗟我亦人子，题此涕涟洏。
薛慰农先生命题画图八首 其七 章门戢影
作者：江湜
朝代：清
体裁：古风

群盗梗征途，章门寄孤躅。郁郁忧世心，经纶此焉蓄。譬诸大鹏鸟，将飞翼先伏。六月以为息，惟息飞愈速。洸洸陇西公，知人善推毂。相与成大勋，四海看剡牍。回首戢影时，几人话衷曲。谁知此寓公，俄造苍生福。
薛慰农先生命题画图八首 其三 滁山村学
作者：江湜
朝代：清
体裁：古风

贤豪未遇时，屈为童子师。能育天下才，而乃小用之。然此十六年，蕴蓄经纶奇。到今展所抱，众才包无遗。想作秀才日，乐善如渴饥。在滁仰欧公，即以欧自期。惜湜负奖借，朽质雕难施。自揣处世分，却有青毡宜。
薛慰农先生命题画图八首 其二 棣萼谈经
作者：江湜
朝代：清
体裁：古风

人得贤弟兄，闭户具师友。此福天所悭，名门亦罕有。公少有此乐，家学递授受。遂蜚日下声，皇路分驰走。壮盛有乖分，死生判荣朽。维公性情挚，风雨伤怀久。日欲拂衣去，归进伯兄酒。愿公且勿归，斯民赖众母。
薛慰农先生命题画图八首 其五 燕市红尘
作者：江湜
朝代：清
体裁：古风

士生骛明时，献赋集皇州。怀古黄金台，外亦多胜游。同榜兄竞爽，诣阙朋相求。冠裳诗酒地，柳色近御沟。或泛扇子湖，景似江南秋。人臣心魏阙，外服劳回头。况公久亲民，日为蒿目忧。会因觐天颜，虞陛陈嘉猷。
薛慰农先生命题画图八首 其八 沪渎从军
作者：江湜
朝代：清
体裁：古风

男儿感知遇，奋发见血诚。卷束旧读书，自研虎钤经。果然赞筹笔，指掌收名城。既以答知己，亦以报朝廷。一时戎幕开，壮士参书生。翁归文武备，同辈谁不倾。申江水洋洋，助我三军声。想见仁者勇，十万胸中兵。
薛慰农先生命题画图八首 其六 鸳湖春梦
作者：江湜
朝代：清
体裁：古风

公留鸳水清，公去鸳水浊。水浊犹自可，而乃入羽镞。昔年公政成，民皆为公祝。近岁民气凋，公亦为民哭。人地有相维，去留分祸福。兹者公位高，民望日属目。大裘先覆杭，遂覃十一属。我喜两浙平，以公向用卜。春梦虽无痕，口碑则凿凿。
薛慰农先生命题画图八首 其四 淮水秋风
作者：江湜
朝代：清
体裁：古风

白下好风景，首数秦淮河。大江南北士，高会秋来多。湜昔文字饮，为乐兼笙歌。夜登听月楼，月正如金波。此乐那可再，十载纷兵戈。旧交零落盎，水榭荒烟萝。便值桂花时，无梦求词科。公伤湜则泣，怅望将如何。
藩署后乐园梅花
作者：江湜
朝代：清
体裁：七言律诗

衙鼓声中感岁华，关心亭角有寒葩。一枝影傍春灯出，万斛香供醉客誇。自叹身无栖隐处，亦怜梅作在官花。孤山老干横斜甚，日夕招人去路赊。
虎跑寺
作者：江湜
朝代：清
体裁：古风

肩舆行十里，忽到南山中。弯弯入松径，仍达释子宫。闻有虎跑泉，甘冽灵源钟。挽僧为煮茗，小憩风轩东。轩壁有遗刻，搔首怀坡公。昔贤负奇气，不求时相容。居杭积五岁，遗迹处处逢。虽云千载隔，正与携手同。但疑杖履后，有否我辈从。吟怀若可继，坐尽斜阳红。乌鸟忽投林，樵唱归前峰。又从暮霭里，去听南屏钟。
蚶之壳如瓦垄土人呼为瓦屋子时以入馔
作者：江湜
朝代：清
体裁：古风

蛤蜊之宗凡几族，维蛏及蚬皆碌碌。蚶也两壳起觚棱，更锡嘉名曰瓦屋。海潮落漈海沙浊，得意咸波生理足。何哉投身酒客筵，沸水一卮赐汤沐。含涎濡润性非灵，闭口坚牢祸犹酷。天教海国作羹材，殓以姜盐葬人腹。先生盘中惟苜蓿，配兹俊味无幽菽。苦辛旅食又一时，齐游记啖鼍矶鳆。
螺洲泛舟之作
作者：江湜
朝代：清
体裁：七言律诗

漠漠平畴麦浪吹，数村依港结茅茨。偶看此处犹安土，为忆吾乡未乱时。水市万家雄下邑，稻田千里饱京师。即论尺寸偏隅地，犹为官家一吊之。
蟹市
作者：江湜
朝代：清
体裁：七言绝句

蟹市流涎又此遭，近因寒疾戒持螯。世间一味犹生恋，谁说先生见地高。
行年
作者：江湜
朝代：清
体裁：五言律诗

行年四十九，岁月去如飞。遭乱过中岁，为官成大非。何由即归得，其实所求微。昨梦江村路，人家只破扉。
行店二首·其一
作者：江湜
朝代：清
体裁：七言绝句

行店邮亭春水滨，骡车滚滚动飞尘。相逢略听客言语，十九黄河以北人。
行店二首·其二
作者：江湜
朝代：清
体裁：七言绝句

萍转薪劳今正始，津亭戍鼓渺无涯。此身输与鱼蛮子，划个船来自有家。
衰象
作者：江湜
朝代：清
体裁：七言绝句

身为不死拔心草，书对先生老眼花。衰象骤来还可喜，正愁乱后富年华。
西兴
作者：江湜
朝代：清
体裁：五言律诗

世事纷如此，吾行奚所之。烽烟惊梦后，沟壑待人时。日晚潮来急，江宽客渡迟。西兴残驿在，题得变风诗。
见客
作者：江湜
朝代：清
体裁：五言律诗

浙西官里见，此见忽心惊。也作无衣客，曾劳束带迎。陆沉一都会，潦倒几公卿。更想折腰处，如今草棘生。
观儿戏
作者：江湜
朝代：清
体裁：古风

今日天气晴，游兴我自休。饭后聊倚门，看彼群儿游。一儿持纸鸢，向空而上投。一儿牵其丝，反走丝自抽。左牵过屋角，自信风和柔。忽然一翻落，挂着高树头。再牵一丝断，怅望双泪流。顷之复嬉戏，为戏终无忧。感我忆儿时，独被书斋囚。春风日招我，出门难自由。欲知纸鸢状，几以梦寐求。尔时受拘管，岂自知藏修。亦为读书成，当比他儿优。忽忽四十年，万事徒自尤。自尤亦何益，且以诗自酬。乡里有小儿，今方为督邮。
观彦冲画感怀有作
作者：江湜
朝代：清
体裁：七言律诗

看画人无百岁身，临摹弥觉费精神。此心喜好犹为累，在俗声华更不真。吾欲委怀向田亩，天教浪迹阅风尘。安能唤起刘夫子，为画田家当卜邻。
观旧画山水杂幅
作者：江湜
朝代：清
体裁：七言律诗

何人名笔摹董巨，一片江南写出胸。樵径渔矶藏曲折，晴岚寒翠变春冬。尚馀画里溪山景，不着人间盗贼踪。纸上如何卜居得，漫思买犊作村农。
记二月廿七日于清波门寻得前运司缪南卿先生忠骸追纪一诗
作者：江湜
朝代：清
体裁：五言律诗

散尽登陴卒，高墉入炮声。早知公必死，果见面如生。愤血冲襟湿，忠骸委蜕轻。愧非国土报，哭送下危城。
论古五首·其一
作者：江湜
朝代：清
体裁：古风

李斯执嬴柄，毒螫污天地。弥合祖龙心，兰陵岂预惎。缘何东坡翁，指摘以文致。不见河南守，治行入高第。学于李斯门，反变为循吏。人性有万殊，美恶譬诸器。吴起不葬母，冉有附权季。锻鍊以为能，曾孔皆滋议。六国纷战争，术士拥权利。钻秦与凑燕，谈舌掉不敝。倒行免颠蹶，相印取如寄。谁能嫉俗世，论兵本仁义。论世始知人，讵容徇偏意。孟醇荀小疵，昌黎有位置。
论古五首·其三
作者：江湜
朝代：清
体裁：古风

操刀贵能割，踌躇自贻悔。何况君侧奸，临事尚豫怠。陈蕃与窦武，志勇才实猥。空怀忠义心，碎首竟何罪。迁延拜章奏，得毋气自馁。经世须实用，未害诈与绐。奇兵不列阵，沉机要伺殆。不密终害成，将身充菹醢。所以诸葛公，不取孔北海。
论古五首·其二
作者：江湜
朝代：清
体裁：古风

渊明亲在时，曾作州祭酒。欲为弦歌资，亦绾彭泽绶。适逢晋祚移，脱然归田亩。折腰向小儿，此言乃藉口。孰云忠孝殊，一人不兼咎。鄙哉李令伯，陈情一何丑。伪朝斥蜀汉，急急用自剖。无论多讳词，其心岂忠厚。倘遇王陵母，义不忍此垢。
论古五首·其五
作者：江湜
朝代：清
体裁：古风

子云反离骚，意谓三闾愚。固知志节浅，不能立廉隅。要其美新作，又非甘为谀。名山业未完，骫道求全躯。其意固若日，龙德潜泥涂。所以不免归，实恋中秘书。徊翔天禄阁，得非为此欤。讵知后儒严，史笔穷其辜。吾尝读元经，辍卷三叹吁。如其终附莽，侯绶何难纡。奚为官不迁，仅免膏砧鈇。论罪当鞫情，庶无冤且诬。罪有百雄者，轻重宜别殊。愿进红休侯，移赠莽大夫。
论古五首·其四
作者：江湜
朝代：清
体裁：古风

在昔六艺缺，散灭为秦灰。纷纭楚汉争，儒雅弃尘埃。短衣叔孙生，希世何能为。参也聘盖公，陋识吁可哀。浸淫文景后，黄老无人排。伟哉汉武帝，力辟蒿与莱。六经各得职，盛业何巍巍。惜其任张骞，凿空为祸胎。远通身毒国，渐致佛氏来。乱华侮圣经，千古以为灾。事成有归狱，首祸将为谁。始终一不慎，功罪斯相乖。
访彦冲疾见示近诗颇多
作者：江湜
朝代：清
体裁：古风

渊明素耽饮，病来亦止酒。不如君之诗，虽病自百首。闭门黄叶中，苔藓被阶厚。养疴感时节，不觉过重九。沉沉孤抱积，嗒焉丧其偶。我来共寂寥，先生惫还否。神彩复大宅，诗境互相叩。明朝倘暄妍，有待君携手。
访蔡子釐读书处
作者：江湜
朝代：清
体裁：七言绝句

过溪小径有跻攀，谁筑精庐乱石间。试问山名君未答，为君题作读书山。
访鹤一首为屠元饮作
作者：江湜
朝代：清
体裁：古风

鹤之为物如飞仙，常巢灵山绝顶乔松颠。不然横空一影渡海去，化为羽士行蹁跹，长身立傍洪崖肩。夫其奇姿逸格出尘表，破壳便解冲青天。安能下群鸥鹭狎鸂鶒，插脚浅水为人妍。吾党有屠子，养鹤如养贤。自号鹤主人，鹤为食客同忘年。一朝鹤去主人怨，作诗思鹤情缠绵。思之不得魂梦牵，揲蓍筮之卦遇乾。其占为上不在天，下不在田，意其犹在华亭古县巢村边。我为屠子不能已，询于海客资访延。明朝客笼鹳鸟前，似鹤非鹤吾疑焉，吾且自赋招鹤篇。乃为招曰：鹤归来兮，九峰之阴。去此百里兮，有畸人兮孤吟。非俗言之能和兮，迟汝舌兮弹清音。愿分粮以饱汝兮，便朝饥而能禁。来吾为汝作介兮，从斯人兮人山深。重曰：山苍苍兮海增波，渺蓬莱兮风涛多，局尘世兮奈愁何。吾愿身为鹤兮，偕屠子以婆娑。
试惠山泉同元洁作
作者：江湜
朝代：清
体裁：古风

杨君携觞学试茶，飞雪眩转浮轻花。一瓯见饷初睡足，神思轻举如餐霞。昨午有客延陵来，㼚㼜贮泉投数枚。听说神瀵果灵异，恍梦石壁荒苍苔。想当月夜气冲白，跨鸾下试来仙客。声兼钟梵净禅心，泻地松涛激寒石。太初开凿绝霄腠，天要东南泄清秀。撝呵涨缩劳山灵，亢旱不愁毒龙寇。泉今纷落荒千春，陆仙评后无人评。七碗卢仝少述作，常索苦作东家颦。嗟我酸寒更尘浊，楚南水窟虚游躅。山村苦菽入姜盐，蜇口还负将军腹。径将裹饭九龙行，铫灯同载携茶经。清风更借半帆便，与君直诉中泠亭。
试用期满藩宪考语曰才具干练
作者：江湜
朝代：清
体裁：五言绝句

何地呈才具，卑卑九品官。敢为宪司说，所练是饥寒。
诸君集北岭见送赋诗留别又一首寄雪樵丈·其一
作者：江湜
朝代：清
体裁：五言律诗

岭云随去远，回首福州城。三次此流寓，几人来送行。雨沾山路滑，诗压客装轻。却送诸君返，前涂总旅情。
诸君集北岭见送赋诗留别又一首寄雪樵丈·其二
作者：江湜
朝代：清
体裁：五言律诗

扶病罢追送，吾尤难别君。聚时怜往日，望里正孤云。卓荦谈诗会，离奇骂鬼文。斯人疑不老，只作暂离群。
读京报
作者：江湜
朝代：清
体裁：古风

粤西犹宿师，山程飞羽檄。捷书虽屡闻，饷兵转骚驿。自从军兴来，大将已再易。穷荒地幽阻，兵形难预测。黄河丰北堤，去秋遭荡析。人民痛流离，漕路亦阻隔。使者来行河，搴茭效人力。雪消春汎时，水涨恐难塞。国家方患贫，仍此两大役。司农无见钱，急公赏卜式。谁欤掌邦财，忧在难称职。平生读史书，万卷塞胸臆。触事自搜淘，中有二三策。颇欲吐为词，致之吾君侧。伏阙惜未能，窃议又安得。付与东南风，风前滋叹息。智慧当壮年，已矣沦山泽。
读姜白石集·其一
作者：江湜
朝代：清
体裁：七言绝句

略范西江未入微，时于清处见天机。最难萧陆尤杨外，尚有诗名到布衣。
读姜白石集·其二
作者：江湜
朝代：清
体裁：七言绝句

妙解音声有独得，即论谭艺亦吾师。若从实处参甘苦，严羽沧浪未足奇。
读小湖近诗
作者：江湜
朝代：清
体裁：五言律诗

无一尘中语，惟君胸次高。更深忧国念，弥益使臣劳。经世年方富，怀奇笔最豪。吾生一双眼，从此薄时髦。
读江韬叔集有作梁鸣谦·其一
作者：江湜
朝代：清
体裁：五言绝句

今代江韬叔，论才古已稀。安心作初祖，随手泄天机。
读江韬叔集有作梁鸣谦·其二
作者：江湜
朝代：清
体裁：五言绝句

妙觉可无佛，斯人应不肥。须眉惜未睹，欲梦恐还非。
读汤子遗书
作者：江湜
朝代：清
体裁：七言律诗

宦达归来德不孤，百泉山里问修途。早编洛学微言振，晚救吴民积困苏。但见今之从政者，亦知世有若人乎。寒窗夜读遗书竟，春在梅梢信到无。
读沈山人诗感赋
作者：江湜
朝代：清
体裁：七言律诗

八口只今计岂完，当时贫况有馀酸。更怜诗里其人在，独可灯前与我看。吾道非耶良友尽，秋风起矣壮心寒。孰知广厦成虚愿，衾冷多年自少欢。
读渔洋先生题李西涯诗有感而作
作者：江湜
朝代：清
体裁：五言律诗

逆瑾鸱张日，诸贤抗疏辰。义存不去国，忠故欲忘身。痛哭酬先帝，色羞救缙绅。从来谋国苦，原谅总无人。
读白沙子集
作者：江湜
朝代：清
体裁：七言绝句

先生有志为曾皙，我望原思愧未能。明日抛书何处去，灯前梦到几田塍。
读雪樵丈见赠之作答赋二首·其一
作者：江湜
朝代：清
体裁：五言律诗

心为百忧宅，冲口出危词。我所欲言者，君还先得之。变风变雅作，避地避人时。征榷无遗利，凭谁独采诗。
读雪樵丈见赠之作答赋二首·其二
作者：江湜
朝代：清
体裁：五言律诗

七情都半灭，却剩万分哀。应共身同尽，时因静辄来。杯能邀眼泪，炉与表心灰。更被君诗触，抽思拨不开。
读雪樵丈近诗
作者：江湜
朝代：清
体裁：五言律诗

泪是诗人血，倾来又化诗。因君重有叹，与我正同时。身际兵戈老，家因梦寐疑。商量消遣法，无酒对空卮。
读齐民要术偶题一诗
作者：江湜
朝代：清
体裁：五言律诗

一穷无寸土，不得比齐民。农务虽留意，儒冠早误身。欲求忘世法，稍作习劳人。知此书堪用，他年未苦贫。
谈次赠吴酉宾
作者：江湜
朝代：清
体裁：七言律诗

二千里外得招寻，和我狂歌激切吟。薄宦自多为客感，高才更屈济时心。吴门回首风尘恶，粤俗同居岁月深。须仗台江来越酒，为君满眼涤烦襟。
谢表兄之官桐庐不及三月而以丧归至江干迎吊有作
作者：江湜
朝代：清
体裁：七言律诗

送君时值菊花开，昨日山中见早梅。仙令双凫方去得，化身一鹤忽归来。更无谢客题孤屿，空忆严光有钓台。眼看乘潮灵榇到，江风为我遽生哀。
豫让
作者：江湜
朝代：清
体裁：五言绝句

录录居门下，何关存与亡。从来国土气，短向范中行。
贫况效沈山人体
作者：江湜
朝代：清
体裁：七言律诗

典及琴书计更非，一寒渐受物情讥。三间屋底无薪火，十月风前有葛衣。为学谁能亲货殖，上书绝意到京畿。便怀七十二奇策，难救残年八口饥。
赎羊裘有作
作者：江湜
朝代：清
体裁：七言绝句

全家都在西风里，生我人应更怯寒。赎得羊裘方下泪，不成为子乃为官。
赠丁铁海
作者：江湜
朝代：清
体裁：古风

丁君酒胆大于斗，万贼丛中醉且走。贼欲杀之亦不能，食籍尚馀千瓮酒。君今脱身来七闽，眼中无贼饮益神。值君轰醉入君座，酒气出口能醺人。君言昔走贼营过，贼炮击城见城破。醉中炮如爆竹声，是夜鼾齁虎窟卧。醉者天全理不诬，惜此酒胆吾所无。问君借取向前去，径穿贼境归东吴。
赠吕鸿
作者：江湜
朝代：清
体裁：七言律诗

杀贼提戈君甚武，挥毫落纸我能文。我于乡举不登第，君在戎行空著勋。汗马犹然憎命达，雕虫那不枉心勤。书生壮士堪同慨，并付湖天薄暮云。
赠小妻
作者：江湜
朝代：清
体裁：七言绝句

眼前孥累复相随，日日美汤又汝为。传得先亲断葱法，不知夫婿食时悲。
赠张啸山
作者：江湜
朝代：清
体裁：七言绝句

胸次九流苦太明，诗为学掩转无名。若言科目能收士，请看斯人作老生。
赠朱稚苹
作者：江湜
朝代：清
体裁：古风

我怜应举士，百岁如市鬨。利达耀其前，病以躁心中。惟君静退姿，恋母守家巷。读书不求官，形迹忤侪众。岂无适时材，量己且藏用。固知旷士怀，直与古人共。往者梁壑子，择友颇郑重。意气与君谐，相偕如伯仲。梁壑今渺然，宿草可心恸。君因交及我，知我正孤讽。同居吴东门，往还略迎送。多君谈艺精，并能恕愚戆。期君益读书，如木培既种。枝高岁正寒，风雪天如梦。
赠王叔兰
作者：江湜
朝代：清
体裁：古风

王氏全盛开平中，割据略与钱镠同。手创塔庙犹翔空，慨焉想见一世雄。君其苗裔今何穷，独馀诗格唐人风。萧然门巷一亩宫，湫嚣近市声叿叿。蛎墙破剥湿气通，妾不附珠子索衳。出无蹇卫饭有葱，兀兀坐老残书丛。孰来叩户惟诗翁，十年不遇弥疏慵。义弗千请生面红，儒林丈人陇西公。手持虎节仍乘骢，天子命之来发蒙。取士不取鞶悦工，春风偕坐冠者童。论学断归程朱宗，喜君食贫道气浓。良璞不待多磨砻，招之斯来貌躬躬。吐露术业夙所攻，三山旧志罗心胸。闽书闽纪知折衷，腕底著录尺半崇。乡邦文献多牢笼，看君命意淳且忠，庶几不醺世味醲。我闻德人心谦盅，器成而大宽有容。日损日益皆新功，道在笔端无虚锋。君更着力难追踪，佗日寄声惊吴侬。
赠祝莲旭
作者：江湜
朝代：清
体裁：五言律诗

乱时偏作合，相遇建阳城。道貌一何粹，少言弥近情。吾方滞行色，天只老秋晴。赖得君谈笑，尘心故不生。
赠米癯伯
作者：江湜
朝代：清
体裁：五言律诗

罢县归无马，民肥官乃贫。咏诗通政事，闭户谢名宾。惟我蓬庐士，知君朴学人。问谁能察吏，相赏在风尘。
赠董梦兰二首·其一
作者：江湜
朝代：清
体裁：七言绝句

未妨烟雨霾七窍，但有文词出俗流。相士若依铜马式，故将当眼失骅骝。
赠董梦兰二首·其二
作者：江湜
朝代：清
体裁：七言绝句

文章道梗不胜叹，开眼便见干禄人。世上浮名即拚得，屠沽儿欲笑君贫。
赠钱篪仙
作者：江湜
朝代：清
体裁：五言律诗

数面欣相识，尘中契许深。君非侪俗士，我有订交心。民物先儒志，湖山倦客吟。不妨趋舍别，谈到夕阳沉。
赠陈子松并寄席晦甫
作者：江湜
朝代：清
体裁：古风

半生独学心谁亲，眼中吾友惟陈君。形如土木嵇中散，思入深湛扬子云。秋风同作金陵客，客舍灯前展谈席。订疑既斥古文书，忘象仍存九家易。云间席子亦联床，语罢鸡鸣书罄囊。三子于时岂有道，百年此会未宜忘。秋风忽老黄花瘦，多君归日仍相就。萧然穷巷索居中，欲发前言洗我陋。嗟我年来心半灰，词章自见意堪哀。知君今古焉不学，将笑江郎已尽才。
赠陈少香丈即应题鸥汀渔隐图
作者：江湜
朝代：清
体裁：五言律诗

气压万年少，读公老境诗。命原憎宦达，天与富文词。共对三春暮，重逢五载迟。鸥汀如隐去，繄我最相思。
走问功甫先生近疾已不及矣翌日作诗志哀
作者：江湜
朝代：清
体裁：五言绝句

到门闻哭死，洒涕却成回。正有精灵在，知余访疾来。
赴杭州舟次
作者：江湜
朝代：清
体裁：五言律诗

家居能几日，秋至复行程。晚雨掠船过，残阳隔树明。人方迷出处，天亦错阴晴。回眼看鸥鹭，何尝不我盟。
赵桓
作者：江湜
朝代：清
体裁：古风

春秋长狄久绝种，趟桓忽生通州乡。量以工部营造尺，乃有八尺九寸强。折床毁椅坐卧窘，戴头起立愁独梁。偻而出门走入市，肩齐于檐颐过墙。背后群儿戏相逐，误入胯下如门厢。来经沪上众夷骇，愿得贡之英国王。可怜舆马不能载，时自阔步衢路旁。却防泥印大人迹，致令方士欺汉皇。或更指作帝之武，小儒笺释弥荒唐。又愁他日秋井塌，专车一骨考莫详。我疑此或生空桑，应无匹偶愁空房。临洮大人巨无霸，以今准古其相当。记读前史五行志，是名人疴为不祥。虽然今世用人法，以貌魁岸为才长。其长在身人所识，必有遭遇殊寻常。即无战功猎大贵，保汝支食三人粮。
过仙人塘
作者：江湜
朝代：清
体裁：古风

出郭不数里，山光远相接。逶迤涉清浅，一叶坦然适。路旁深柳中，云有蔡经宅。舍舟践其境，仿佛想遗迹。岸花亚水红，路竹侵衣碧。破寺断僧僚，佛像倒四壁。麻姑此行酒，清风爽神魄。足令信者慕，敬仰及遗舄。我来属初夏，雨后烟光积。闲坐頫庭际，墙角露山脊。偶兹野性谐，顿觉市尘隔。终笑遗世人，多事鍊金液。斜日信归风，回首烟岚夕。
过六和塔下
作者：江湜
朝代：清
体裁：七言绝句

古塔船前指去津，千山横着一江分。推篷望见高峰白，知雪还疑或似云。
过净名寺循铁城障而行深入二里静憩有作
作者：江湜
朝代：清
体裁：古风

谁造净名寺，嵌入绝壁内。对门又绝壁，钟声不出外。寺旁一径通，径里双壁对。壁上一线天，天小谷反大。内多珠帘泉，汇流不成濑。阴草作寒青，可给仙者佩。游山必择幽，幽以此为最。我欲穷其深，并出石壁背。足怠选石坐，坐处尤可爱。数声山乐官，不是人间籁。
过古墓
作者：江湜
朝代：清
体裁：七言绝句

灰尽珠襦化碧芜，月明无主夜魂孤。灵风梦雨共萧瑟，犹说罗敷自有夫。
过峡
作者：江湜
朝代：清
体裁：五言律诗

山合束为峡，瀑飞奔出雷。漱空风不断，击隘石为开。输泻有如此，泉源何在哉。随溪成九折，还似逐人来。
过彦冲墓
作者：江湜
朝代：清
体裁：五言律诗

地上无君迹，山中待我来。旧游如梦醒，新冢使心哀。笔墨馀生气，江山失俊才。三年此栖魄，灵爽亦凭哉。
过悼玉馆有怀练兄
作者：江湜
朝代：清
体裁：七言绝句

庭无俗客柱蓬蒿，孤馆幽闲隔市嚣。三尺青绫一重榻，有人曾此读离骚。
过朱子故里作
作者：江湜
朝代：清
体裁：七言律诗

消磨训诂悔尝晚，湔染词章习已深。幸薄科名捐俗学，又更忧患證禅心。先贤不作难求是，遗论将淆要独寻。应鉴有人门外过，苍茫异代久沉吟。
过雪亭
作者：江湜
朝代：清
体裁：七言律诗

相望那更隔烟波，千里归来蓄思多。阅世情怀吾倦矣，闭门著述子如何。即看风物江乡好，复愧年光客里过。难得来谈还易别，故人偏不赠渔蓑。
近年
作者：江湜
朝代：清
体裁：七言律诗

近年手创一编诗，脱略前人某在斯。意匠已成新架屋，心花那傍旧开枝。漫愁位置无多地，未碍流传到后时。要向书坊陈起说，不须过虑代刊之。
近忆二首·其一
作者：江湜
朝代：清
体裁：七言绝句

近忆临川刘主事，今年消息不曾来。归田孝养厥老母，贼亦怜他至性哉。
近忆二首·其二
作者：江湜
朝代：清
体裁：七言绝句

复忆诗翁陈少香，失官穷老乍还乡。可怜有子未五尺，避寇提携道路长。
近情二首寄雪樵丈·其一
作者：江湜
朝代：清
体裁：七言绝句

荔子红时日影长，竹床倦枕午风凉。此心已逐征帆动，纨绔儒冠不校量。
近情二首寄雪樵丈·其二
作者：江湜
朝代：清
体裁：七言绝句

昨宵梦过建阳城，万里西风送我行。醒觉此中宜小住，一樽临别话诗情。
近日得三绝句适梁叔书来因以为寄·其一
作者：江湜
朝代：清
体裁：七言绝句

钩膝咿唔孤烛前，不缘杂学爱陈编。向来见见闻闻少，谬谓古人非圣贤。
近日得三绝句适梁叔书来因以为寄·其三
作者：江湜
朝代：清
体裁：七言绝句

归哉归哉曷月归，蕉叶窗前换裌衣。失喜故人犹忆着，尺书肯趁马如飞。
近日得三绝句适梁叔书来因以为寄·其二
作者：江湜
朝代：清
体裁：七言绝句

禅板蒲团不动情，如予亦自有平生。青云遥指伯夷传，万事鹅毛轻复轻。
连夜月下有作并录三首·其一
作者：江湜
朝代：清
体裁：古风

月光如练阶前铺，写出庭树枝扶疏。有如一幅双松图，忽然变灭瞥眼无，月轮正掩云模糊。久之云散月复出，树影移到墙东隅。循墙而行若可娱，一树一月及一吾。此身昔由造物赋，本非有二今非孤。胡为对景坐叹息，群栖羡彼枝头乌。
连夜月下有作并录三首·其三
作者：江湜
朝代：清
体裁：古风

世人看明月，俄亏俄又盈。明月看世人，俄死俄又生。今人死去即古人，生者为吊身后名。不知吊者还受吊，后人复感今人情。嗟我故乡同学子，一半去作秋郊茔。馀存几人复星散，或伤哀乐兼劳形。中年各抱学道意，所患有愿功难成。此时月光肯同照，为我寄意并寄声，劝学生前饮酒陶渊明。
连夜月下有作并录三首·其二
作者：江湜
朝代：清
体裁：古风

客多睡者人籁息，独自床敷坐遥夕。月光引我下阶行，听得草根虫唧唧。虫声在夏先催秋，催得秋来冬复迫。百物趋死人亦然，浮世百年真过客。客中又客独何为，坐与家人远相忆。远相忆，情何极。溪山归路月明中，心去身还行不得。
连夜独坐次前韵四首·其一
作者：江湜
朝代：清
体裁：古风

雨䵷作怒气，相闹欲谁控。鼓吹出璌场，岂真律管中。我来负孑影，夜雨无与共。挽此双耳醒，羁枕辍归梦。明朝祝天晴，应阳展晨讽。
连夜独坐次前韵四首·其三
作者：江湜
朝代：清
体裁：古风

营生托鼠尾，鄙事等织曲。织曲履汉廷，或与尘网触。平生蚤闻道，衣食指裁足。娽娽将疚怀，心长恐齿促。且缔陶泓交，投身向书局。
连夜独坐次前韵四首·其二
作者：江湜
朝代：清
体裁：古风

儒冠走四方，如虱游衱领。愿师缘裻智，家食甘粝饼。只今愁送日，八口隔越岭。涔澬浃辰雨，过雁无匹影。遥念韭㽤边，春来塌篱屏。
连夜独坐次前韵四首·其四
作者：江湜
朝代：清
体裁：古风

韺䪧逐风散，皇荂争赏音。柴桑缅重华，未湔离骚心。昔人不死处，隔世犹见寻。愁霖鸣晓霤，听作哀丝琴。静念园林好，奚为久滞淫。
连江道中
作者：江湜
朝代：清
体裁：七言律诗

远处春阴湿翠微，春泥滑滑客来稀。泉声高似因风堕，云气轻还触石飞。如此见闻空世事，得从虚静发天机。山中莫道无行色，带得罗源雨在衣。
述怀
作者：江湜
朝代：清
体裁：古风

弱龄思奋翼，愿逐云鹤征。作赋学干时，草牍拟收名。蹉跎垂十年，进趣嗟无成。逐物辄见役，顾己殊自轻。今得玩书史，颇喜心迹并。悔与年岁积，道从忧患生。卧疴逮旬日，时序迫朱明。自适翰思意，那知物候更。
述梦寄元洁
作者：江湜
朝代：清
体裁：古风

梦与屠元饮，走谒潘先生。途遇杨元洁，遂作三人行。元妙观西路，一直复一横。转过临顿里，乃造先生庭。有客先在座，野貌臞而清。见我筦尔笑，曰惟沈秋卿。先生动颜色，喜此四客并。四客留一斋，不记斋何名。壁悬彦冲画，寒林仿李成。先生指谓我，此子吾心倾。顷尝约其来，当闻敲门声。果然彦冲至，俄闻晨鸡鸣。鸡鸣梦斯觉，感逝心怦怦。鸣呼梦五友，四作空山茔。秋卿与彦冲，均死岁在丁。潘先生继殁，壬子之嘉平。其明年癸丑，元饮又入冥。痛此十年来，故里凋贤英。惟一元洁在，自老苏州城。死者不可作，生者含离情。我今垂四十，久客身飘零。早衰验齿发，膝下无孩婴。感伤朋友事，难独登遐龄。人生处宙合，七尺非真形。修短均一死，身外空求营。因诗告元洁，归不须田耕。
追悼陈子松
作者：江湜
朝代：清
体裁：七言律诗

乱后江湖久失群，近乡消息得来真。岂知玩易沉潜士，忽作捐躯慷慨人。回首同听秣陵雨，伤心谁咏禊湖春。国殇更痛陈梁叔，旅馆连宵入梦频。
追挽朱酉生先生
作者：江湜
朝代：清
体裁：古风

孤芳冒秋雨，花发意长敛。文人时令奇，定不起光焰。先生守里闬，卷轴日翻检。素交谈艺馀，著书门昼掩。渊深不自知，敛衽若未慊。举世嗽声华，志节或稍贬。冷抱任违时，贵在无瑕玷。鲰生实区瞀，曾荷一言忝。方当希博雅，一洗俗与俭。斯人岂多有，下寿竟长奄。皇天不奖善，竟欲遏其渐。感激入心肝，不寐梦成魇。
追送前院宪至桐庐晚泊桐君山下
作者：江湜
朝代：清
体裁：七言律诗

泊舟枫叶落纷纷，西去严滩路乍分。绕郭晴波馀落日，隔江远岫有归云。迎新送旧方多事，范水模山恐不文。为谢闲鸥休笑我，此来只算访桐君。
送人应礼部试
作者：江湜
朝代：清
体裁：古风

国家久治安，俗敝官恬嬉。因循积贫弱，兵气生边夷。天子乍畛念，吏治何凌迟。人才惟国本，振作今焉宜。既重进士科，曷取于浮词。谓当覈才实，发策如汉时。吾生服师训，忠爱为行基。读书取适用，异日课设施。他涂不敢进，橐笔干有司。今秋又落解，刻骨文中疵。科举法不变，吾其死山茨。羡君最年少，由乡贡京师。京师宫阙壮，中有蓬莱池。青天下鹓鹭，瑞世多羽仪。好为致夸诧，时文能尔奇。北风岁正寒，黄河冻流澌。关山千里道，子行不得辞。勿复恋乡井，好取时人知。人生梯富贵，阶级方自兹。子行吾亦去，去与渔翁期。
送儒钦后柬小湖
作者：江湜
朝代：清
体裁：五言律诗

客去书斋在，主人空复情。百年虚后会，千里此孤行。野店欺吴语，山邮阙戍兵。好凭故乡月，一路早相迎。
送儒钦归里
作者：江湜
朝代：清
体裁：七言律诗

无可留君便送君，客中人事易离群。一年幻境空残梦，千里闲身逐去云。梨岭雨馀山似画，桐江风起水成文。归途领略佳山水，除是诗情不足云。
送八弟之福安
作者：江湜
朝代：清
体裁：古风

昨梦一齿脱，占为骨肉离。骨肉仅汝在，不离心已悲。正念汝两兄，会面当何时。汝又别我去，行路为嗟咨。尚幸道里近，书问无参差。主人富文学，正可为师资。读书慎取友，时念亲之慈。此行奉遗体，修饬良自兹。哀哀桓山乌，分飞绕树枝。覆巢抱馀痛，鸣苦谁当知。念自家难后，窜身同险巇。三年形影共，此别能毋思。
送友人之官
作者：江湜
朝代：清
体裁：古风

一千三百县，积成天下形。每县得好官，天下长治平。何缘有盗贼，盗贼非天生。天生不为盗，为盗谁激成。治之又无策，豢鲵为长鲸。我悲东南祸，何日销甲兵。杀贼岂曰少，于贼无亏盈。如草在广原，芟东而西萌。所当急本计，先固蚩蚩氓。使民不为盗，盗乃不日赢。杀一即少一，庶几风尘清。闽维穷僻地，兵隙愁输征。一邑治无小，政美流令名。海滨万村落，俗异人同情。渔父在葭苇，所乐鸥不惊。毋贪上上考，而与穷民争。
送子长归里
作者：江湜
朝代：清
体裁：五言绝句

送君归苏州，泪落送行处。非为君去悲，自悲不能去。
送子鱼之建阳又寄怀雪樵丈二首·其一
作者：江湜
朝代：清
体裁：七言律诗

一廛想作建州氓，为爱溪山处处清。昨夜月中飞梦到，今朝愁外送君行。武夷仙境遥通楫，朱子儒门近在城。此去寻诗诗更好，并将风月入闲评。
送子鱼之建阳又寄怀雪樵丈二首·其二
作者：江湜
朝代：清
体裁：七言律诗

山中古县碧溪环，正忆诗翁岩壑间。坐拥众峰聊得傲，醉吟千首未应闲。别离几日秋风紧，牢落无徒客意孱。亦拟相从退衙处，举尊遍酹建阳山。
送客又作
作者：江湜
朝代：清
体裁：五言律诗

羁心愁送客，况乃送乡人。许到家园后，为传消息真。风尘迷乐土，江海愧闲身。有梦随君去，村农与结邻。
送客至洪山桥有作
作者：江湜
朝代：清
体裁：五言律诗

思归归未得，枉自到津头。坐看相知去，独缘何事留。安能人送我，即与客同舟。愁外江潮到，平添水似愁。
送小湖有作
作者：江湜
朝代：清
体裁：七言律诗

曾托知交总有情，敢忘久敬负平生。他时纵不遥投刺，此日还须一送行。我只向来真面目，君休看作傲公卿。等闲一揖洪塘上，又见寒山纵复横。
送少香丈归里
作者：江湜
朝代：清
体裁：古风

一年为官十年客，客归乱后头先白。可堪回首太平时，曾是欲归归不得。江湖满地正烽烟，闻道君家无薄田。教子藏书传著作，相思他日忆今年。
送徐树人先生入觐
作者：江湜
朝代：清
体裁：七言律诗

古例难援借寇恂，攀辕长切海邦人。久将硕画孚宸算，今见崇班待盖臣。送别复看文士集，爱才真与古风亲。朝还若遇彭夫子，为话江郎迹更沦。
送树人先生追程不及作二诗以归·其一
作者：江湜
朝代：清
体裁：五言律诗

公此飘然去，山林归兴长。无才括兵饷，有惠在封疆。两浙民膏竭，连营兵气扬。如闻群盗在，难用古循良。
送树人先生追程不及作二诗以归·其二
作者：江湜
朝代：清
体裁：五言律诗

期我为原宪，深将德爱人。三年欣侍侧，一字敢言贫。此日追程远，平生感遇真。烟波归棹外，真待去垂纶。
送桐孙之桐庐
作者：江湜
朝代：清
体裁：古风

子陵故人作天子，一竿自钓桐江水。而我故人为达官，便插手版来相干。古今人固不相及，穷士兹时难特立。君游桐江登钓台，为借渔竿持寄来，非君知我更谁哉。
送雪樵丈之建阳
作者：江湜
朝代：清
体裁：七言律诗

厌居都会思岩壑，因喜闻君去建州。是处溪山仍乐土，随时风月抵佳游。追从今我身方滞，造访来年愿或酬。且着溪船作邮驿，寄诗时趁水东流。
送顾庸尚由海道北上·其一
作者：江湜
朝代：清
体裁：七言绝句

奇气胸中苦郁盘，旧劳汗马此弹冠。君知临贼冲锋易，难莫难于奉上官。
送顾庸尚由海道北上·其二
作者：江湜
朝代：清
体裁：七言绝句

何须校计人间事，天借长风与送行。一笑赠君三月别，归时只说海波平。
途中漫赋
作者：江湜
朝代：清
体裁：七言律诗

秋风又此送年华，驿驿青山望转赊。归客途中过白露，野人篱外见黄花。及时筋力凭谁惜，无用文章敢自誇。正忆江村故人语，世间最好是桑麻。
遇朱象山夜话感赋二绝·其一
作者：江湜
朝代：清
体裁：七言绝句

君行间道常遭贼，我受奇穷等被兵。惟死未曾经历耳，异乡灯下两残生。
遇朱象山夜话感赋二绝·其二
作者：江湜
朝代：清
体裁：七言绝句

聚首京华各少年，二毛今已上吾颠。一提十五年前话，别是人间别是天。
遇李一山被酒后有作
作者：江湜
朝代：清
体裁：古风

忆昔与君同作客，明湖水木看明瑟。时时载酒历下亭，鹊山影落杯中碧。是时年少各气盛，诗酒莺花若性命。犯夜奚辞醉尉呵，遨头每与春人竞。昔游若梦十二年，济南回首隔烽烟。思君话旧不可得，忽漫相逢吴市前。喜君意气真我友，谈次精神益抖擞。高才不合隐蒿蓬，皇路方看绾纶绶。我亦饥驱不自休，一官将去古杭州。西湖更比明湖好，惜无君来同我游。此后相暌复相忆，拘官命驾何由得。且斗尊前现在身，一轮秋月风吹仄。
道中书意
作者：江湜
朝代：清
体裁：七言律诗

荒餐过午客犹行，红叶村中鸡载鸣。百里云山互亏蔽，一时天日划阴晴。流连道路无新得，六十年华此半生。欲副本怀求己事，闲禽未与旅人盟。
道中偶成
作者：江湜
朝代：清
体裁：七言律诗

四望山如碧玉环，小村谁住茅三间。黄泥坂断人不到，白竹扉斜风所关。彼乔者松动古鬣，其下维石露苍颜。荒寒大意孰来画，镌琢小诗吾正闲。
道中偶题
作者：江湜
朝代：清
体裁：古风

青萝挂壁石崩落，流云绵绵出深壑。空山朝来致足佳，彼何人斯倚草阁。
道中即事
作者：江湜
朝代：清
体裁：七言律诗

菵露初晞日照墟，凉阴步步踏箖箊。山家于时开饼肆，行客适来停竹舆。蝶飞篱下园有菜，人语溪前罾出鱼。欲寻诗句兴常少，野趣今朝一起予。
道中即景
作者：江湜
朝代：清
体裁：五言律诗

山北雷催雨，山南谷进风。留晴云故白，侵湿日犹红。只此生秋气，从何识化工。回头渡溪处，影落一长虹。
道中忆旧仆沈用作四诗以酬昔劳·其一
作者：江湜
朝代：清
体裁：古风

健仆不再得，今知为客难。况复日追程，行旅山谷间。犹忆前度游，踏遍全闽山。沈用实从我，共作三年还。去冬再入闽，重当历险艰。仍欲沈用从，沈用已老孱。讵忍复相役，使其筋力殚。出我胥门城，有船插樯竿。沈用却送我，独去烟波宽。
道中忆旧仆沈用作四诗以酬昔劳·其三
作者：江湜
朝代：清
体裁：古风

沈用值馆斋，亦自肯勤力。晨起不裹头，洗砚急磨墨。使我作字多，笔势进一格。最喜拭几桉，时能整书册。我慵彼习劳，资用独有益。他仆无事时，惟有饮酒癖。或昼卧如尸，一懒不供职。或日召徒党，摊钱开博席。沈用处众中，长醒而独默。侍我夜读书，虽倦无怨色。呼之仍响应，常若在我侧。所以终三年，未尝见诃责。
道中忆旧仆沈用作四诗以酬昔劳·其二
作者：江湜
朝代：清
体裁：古风

七闽非通涂，游子劳可怜。有山更无地，溪谷相钩绵。昔我将过溪，沈用在我前。唤船早相待，从岸攀船舷。意恐争渡时，船兀我或颠。及我将上岭，沈用来舆边。以手扶舆行，欲代舆夫肩。意恐舆或倾，坠我千丈渊。我时在道路，自管食与眠。馀事悉付渠，闲裁诗百篇。沈用今不来，难复如当年。
道中忆旧仆沈用作四诗以酬昔劳·其四
作者：江湜
朝代：清
体裁：古风

是时彭侍郎，有仆曰张升。事公少贱日，耐苦从入京。看公得科目，更待公宦成。遂从来闽中，以老见哀矜。所处必优地，他仆莫抗争。沈用见张升，啧啧时艳称。意欲效所为，望我如老彭。我今薄富贵，于世心无营。儒冠要烧却，况肯为公卿。他年将何物，酬汝痴愚情。惟念昔日劳，相从历山程。触绪聊作诗，俾汝留好名。
道中戏咏水碓
作者：江湜
朝代：清
体裁：古风

五杵并起引吭鹤，五杵斗落鹤俯啄。一机十杵互起落，有翁簸米尻益高。相舂不用呼朋曹，冲波激轮水自劳。逝者如斯白日旰，一石要舂八斗半。苦将机事浼清流，更枉波臣输白粲。我闻丞相留宾饭脱粟，腐儒粗粝亦充腹。或食糠麧更得肥，安用潺湲运枢轴。况有吴门赁庶梁伯鸾，与夫太学客佣公沙穆。正恐水力夺人工，杵臼之间生计穷。
道中杂题四首·其一
作者：江湜
朝代：清
体裁：古风

兹溪似有德，能于人处清。灌洒山田馀，巧发机杵声。静心寓于物，有得难为名。白云游晴空，疑从山烟生。
道中杂题四首·其三
作者：江湜
朝代：清
体裁：古风

观山不求高，松深足山意。黛色浩如云，阳崖日犹蔽。瀹茗得岩泉，扫叶有竹器。应羡种松僧，老眠夕阳寺。
道中杂题四首·其二
作者：江湜
朝代：清
体裁：古风

置身案山巅，不知众山路。但记转崇冈，一舆树边度。松交篁竹阴，庙依岩壁固。过岭非清游，吾犹从缓步。
道中杂题四首·其四
作者：江湜
朝代：清
体裁：古风

溪声从东来，送我登山冈。山穷路回复，复见溪苍茫。面山建阳城，楼角明斜阳。溪船渡我处，浑欲身世忘。
道中杂题绝句共录十一首·其一
作者：江湜
朝代：清
体裁：七言绝句

茶户门前水碓声，过桥晴色趁人行。山依红树美无度，云入青溪洵有情。
道中杂题绝句共录十一首·其七
作者：江湜
朝代：清
体裁：七言绝句

山鹊追飞噪夕阳，百年孤木一枝伤。草深径窄孰知墓，踠足有人怒石羊。
道中杂题绝句共录十一首·其三
作者：江湜
朝代：清
体裁：七言绝句

荒山舍后足樵薪，高下人家置屋匀。溪水到门凫泛泛，晴波影动捣衣人。
道中杂题绝句共录十一首·其九
作者：江湜
朝代：清
体裁：七言绝句

荒荒驿壁月斜临，山鸟梦中穿过林。一枕滩声犹在耳，不眠更着晓寒侵。
道中杂题绝句共录十一首·其二
作者：江湜
朝代：清
体裁：七言绝句

苦竹敲檐笋出泥，破篱笆下透雏鸡。山农于此有至乐，打谷在场儿乱啼。
道中杂题绝句共录十一首·其五
作者：江湜
朝代：清
体裁：七言绝句

新谷既升孙稻在，牧人乃梦母猪行。村民气静溪逾响，听作松涛着耳鸣。
道中杂题绝句共录十一首·其八
作者：江湜
朝代：清
体裁：七言绝句

水空桥下沙为路，烟起云边山有人。卧树隔溪知半死，奔牛入草见全神。
道中杂题绝句共录十一首·其六
作者：江湜
朝代：清
体裁：七言绝句

暮霭初生隐翠微，归禽带影入村飞。一峰障日数峰晦，尚有溪船好晒衣。
道中杂题绝句共录十一首·其十
作者：江湜
朝代：清
体裁：七言绝句

丑树掀根岸善崩，一船只受数人登。惊滩急转犹安坐，渔钓可知吾最能。
道中杂题绝句共录十一首·其十一
作者：江湜
朝代：清
体裁：七言绝句

三朝三暮短长亭，历历风光记所经。身与溪流将百转，眼逢山色故同青。
道中杂题绝句共录十一首·其四
作者：江湜
朝代：清
体裁：七言绝句

溪水夜明山月大，离亭烛尽客怀孤。布衾向我有馀暖，契分年来若此无。
道中绝句共录十三首·其一
作者：江湜
朝代：清
体裁：七言绝句

雨收云自豁然开，泼翠岩峦入眼来。可惜远峰无限树，被余看作画中苔。
道中绝句共录十三首·其七
作者：江湜
朝代：清
体裁：七言绝句

望里今朝见浙山，岩坳垒石旧时关。昔年土寇搜村处，烧剩茅房有半间。
道中绝句共录十三首·其三
作者：江湜
朝代：清
体裁：七言绝句

暗泉穴向石中倾，世有何声若此清。不甚似琴应似筑，他时闻筑说泉声。
道中绝句共录十三首·其九
作者：江湜
朝代：清
体裁：七言绝句

雨后岩光湿更新，嫩泥衔屐客来经。山低不隔溪声断，响到前头五里亭。
道中绝句共录十三首·其二
作者：江湜
朝代：清
体裁：七言绝句

一藤钩络一坡石，石尽跨溪寻古松。还自松梢垂入地，疑他蛰处已成龙。
道中绝句共录十三首·其五
作者：江湜
朝代：清
体裁：七言绝句

东处生松西处竹，似将各据一山头。不知竹暗行根去，生过东山正未休。
道中绝句共录十三首·其八
作者：江湜
朝代：清
体裁：七言绝句

几双轻燕学飞忙，戏水还同影颉颃。忽遇船来惊远去，扣舷我亦爱溪光。
道中绝句共录十三首·其六
作者：江湜
朝代：清
体裁：七言绝句

岭路如弓弯复弯，一弯转过一重山。如何天路犹山路，鸟在空飞也自环。
道中绝句共录十三首·其十
作者：江湜
朝代：清
体裁：七言绝句

客行日日四山中，又被东山引向东。独赏一峰如竖指，见山多乃厌雷同。
道中绝句共录十三首·其十一
作者：江湜
朝代：清
体裁：七言绝句

百里岩蛮一望收，前山齾处下惊流。断桥正有横槎接，过得行人不过牛。
道中绝句共录十三首·其十三
作者：江湜
朝代：清
体裁：七言绝句

每到渡头潮亦到，仆夫喜我得乘流。误人总是他乡水，不送归舟送去舟。
道中绝句共录十三首·其十二
作者：江湜
朝代：清
体裁：七言绝句

喜见青郊十里堤，田田吠蛤插秧齐。水平岸亦无高势，不碍桥如板凳低。
道中绝句共录十三首·其四
作者：江湜
朝代：清
体裁：七言绝句

瓯底旗枪谷雨前，乍晴正是焙茶天。也知新叶官增税，只在山家不计钱。
道中绝句共录十三首有自杭城来者道经浙东各郡县述所闻见无涕可挥采其语为绝句十首·其一
作者：江湜
朝代：清
体裁：七言绝句

武林二月新收复，掩骼曾劳役万夫。却问旧时丛葬地，半为沟垒半为涂。
道中观耕者
作者：江湜
朝代：清
体裁：古风

乱云四合山纵横，中辟片壤仍低平。筑塍为田种百亩，高下分受山泉倾。春来雨后土膏释，一犁初试鞭牛声。方今群盗几时灭，夜烽照澈畿南明。将军倦取武功爵，元老旧擅文学名。几人玉貌作冤肉，何处锦里今荒城。初兴患气汰户口，暴殄不解皇天情。东南赋税田万万，共后直恐生榛荆。惟应贼众待米谷，或留农户俾全生。呜呼时事有如此，吾方行路观人耕。
道中闲题二首·其一
作者：江湜
朝代：清
体裁：七言绝句

早见弃糠流出溪，人家合得住溪西。新年无事各闭户，鸡在屋中时一啼。
道中闲题二首·其二
作者：江湜
朝代：清
体裁：七言绝句

绿萝求援百年木，白鸟来投三家村。村人不出夕阳下，爰有寒泉浸稻根。
邵武九日
作者：江湜
朝代：清
体裁：五言律诗

空山寒既至，僻县客仍来。正值重阳节，聊持独酌杯。一年悲世事，几处用人才。为报家园菊，来秋待我开。
邻火
作者：江湜
朝代：清
体裁：古风

书斋何处红云来，火势已扑邻墙摧。天公忌我此其验，方与吾文斗光焰。圣经尚被秦人烧，吾文召灾偏倖逃。可怜无罪五十户，一片人声哭焦土。
酒家和壁间慰农先生韵
作者：江湜
朝代：清
体裁：七言绝句

犹记相从锁院秋，残年风雪独登楼。明朝我亦拂衣去，何处江湖无钓舟。
酒家有见
作者：江湜
朝代：清
体裁：七言律诗

为个如花集酒徒，停踪我亦看罗敷。芳年已误当垆了，玉腕还亲涤器无。似此佳人杂佣作，正同文士辱泥涂。相逢便恐青衫湿，好去楼头醉一壶。
酬吴仪吉见赠之作
作者：江湜
朝代：清
体裁：古风

通都大邑官不守，名山亦为贼所有。此时著书无处藏，传诸其人尤渺茫。眼见读书真种子，去作国殇阵前死。其有窜身身仅存，局足烽火投无门。此后人文益衰息，各各挽弓字不识。马迁复生作史记，亦恐尘埋弃于地。况我区区一帙诗，谁为传写谁讽之。即今雕上梨与枣，不识庋藏何处好。藏书最富吾苏州，板本插架如山邱。贼摧烧之不少惜，汉艺文与隋经籍。古书已历七劫来，又看半作江南灰。我诗独有鬼神护，君出此言得毋误。鬼神自护人不传，作者于此终无权。说着文章吾欲哭，俯仰乾坤哭不足。呕心半世长忍饥，且饥且老逢乱离。得一知己死不恨，身后茫茫何足论。
酬吴江徐冶伯丈
作者：江湜
朝代：清
体裁：古风

我年十二三，便解爱杜李。日暮里塾归，咿唔秋灯里。父执时谈诗，倾耳不能已。枫庄沈山人，见熟尤所喜。先生亦间来，踉跄不成礼。是时先生家，僦屋我甫里。迩来渐忘却，人事剧流水。重登先生堂，十有馀年矣。古人三日别，尚用刮目视。而我故依然，自笑马牛齿。新诗且成帙，讵作长城恃。何缘亦假借，有美无毁訾。方今词苑杂，波颓靡所止。牙伶及俳优，不顾通人耻。甚者唱宫商，衣冠盗疑似。苦我先生意，别我于馀子。向来耿耿心，独以荒江汜。小友既许侪，讨论从今始。
酬福宁阮巨木
作者：江湜
朝代：清
体裁：七言绝句

才尽我惭还笔梦，旨深君著咏怀诗。文章有数难多得，好继开元薛令之。
酬蒋英亭
作者：江湜
朝代：清
体裁：七言律诗

州里闻名雅见知，更蒙赏我少年诗。却从乱后他乡遇，相对愁中夜雨时。贫贱谋身同计左，文章报国恨生迟。平居怀抱休休说，明日薰风熟荔支。
酬陈子云
作者：江湜
朝代：清
体裁：七言律诗

贼边梅柳又春回，怅望江南眼漫开。老我旅窗愁里坐，感君诗句雨中来。兵尘满地迷游客，宦海何人识俊才。不用斗誇词笔健，更吟乡思使心哀。
醒处
作者：江湜
朝代：清
体裁：七言绝句

烽烟不梗梦中途，了了归心夜入吴。醒处忽惊身是客，家书三月一行无。
采莲曲
作者：江湜
朝代：清
体裁：五言绝句

泛舟折荷花，花香雾衣湿。莫擎荷上珠，泻地便难拾。
重作
作者：江湜
朝代：清
体裁：五言律诗

重作军从事，深知世患真。募来兵是贼，战处将无人。一败非天意，群公误国恩。东南天半壁，休矣苦吾民。
重入闽中至江山县述怀
作者：江湜
朝代：清
体裁：古风

我生大江南，仰维几前哲。又逢隆平时，读书富暇日。学成抱微才，志欲为时出。时当宣宗世，仕路通不塞。圣代无遗贤，干时自形拙。徒看公孙弘，对策誇第一。蹉跎成废弃，侘傺盛年失。始为惰游士，南北敝车辙。终抱平生心，未忍学干谒。今将伏乡里，事以力农毕。时危奋意气，抚事仍激烈。羞以济时怀，草间事偷活。四海况疮痍，吾身敢暇佚。有志壮微躯，此生凭造物。闽维旧游地，历郡遍七八。民俗在胸中，山川可图说。多劳李翰林，邀往共纸笔。将行却瞻顾，忧来不可绝。维时长江上，举烽达吴越。荡荡江宁城，贼来作宫阙。昔是帝王家，今为豺虎窟。复有沿江郡，两城共流血。大帅营门开，拥兵事式遏。军需半年久，民膏痛如割。哀哉三城人，陷贼成白骨。全吴失业徒，入冬尽无褐。吾头着儒冠，许国志先决。愿提师一旅，先登墉屹屹。侧闻从军士，气为骄帅夺。养重作军威，坐使群力屈。用是废初念，入闽送岁月。迢迢水驿长，橹声日鸦轧。有舟载客子，寒程催早发。乍过嘉兴塘，桑野见平阔。军书寂不至，扁舟坐超忽。终系故乡忧，贼氛未全脱。前经杭州城，廛肆见殷实。隐然一都会，旧与吾苏埒。民物未凋残，犹足镇全浙。留连西湖步，水木见明瑟。山光荡晴波，映我眉宇洁。天地辟此境，似为画图设。兹地古临安，偏安吊宋室。钱镠彼何人，保疆等草窃。乃上江山船，柁楼抱吟膝。富春石磊嵬，桐庐水清澈。寒濑作松声，水性得山悦。隔岸野人舍，墙头粲朱橘。此游非昔游，无心慕岩穴。前望衢州遥，路逢撤防卒。询知南昌事，守城尚军律。贼退胁良民，沿江复豕突。忧无贤司牧，民心失团结。贼来客兵散，弃城在仓卒。衢州首山程，两日寒凛慄。途长岁且尽，行行达闽粤。江宁知未收，望断捷书疾。吾乡邻贼薮，念之客心折。苦忆离家时，城居欠安谧。泛舟吴淞水，移家混蓬荜。病妻为我行，宵纫巾与袜。弱妹为我行，盈箱置枣栗。旧友为我行，规以访贤达。有弟各恭兄，送我不能别。明知客途险，但劝慎风雪。愿携与偕去，正恐奉养缺。吾亲亦有诫，意与恒情别。世乱治吾心，大旨谓名节。其馀琐俗事，脱略不暇悉。悠悠涉长道，赍此寸心热。奚以我为哉，苍苍不可诘。终期天心回，在位奋豪杰。出手拨衰运，元凶就诛灭。彼盗实饥馁，穷民急收恤。况我列圣来，仁深泽难竭。疆吏果廉敏，富强自有术。自古圣明世，振之兴焉勃。前政纵难逭，新猷谅可必。重见皇风淳，永嗤宋元末。老我太平民，田间甘湮没。
重奠丹盟先生感赋二诗·其一
作者：江湜
朝代：清
体裁：五言律诗

岂惟死作神，死日遇方新。有寿待知己，维天报善人。剡章驰过驿，旅榇去无津。寂寞还荣耀，真堪劝荩臣。
重奠丹盟先生感赋二诗·其二
作者：江湜
朝代：清
体裁：五言律诗

天下需才甚，恒愁昧所求。向来称伯乐，谓不失骅骝。此事激昂我，平生涕泗流。九京贤者恨，公独一时休。
重奠丹盟先生感赋二诗喜雪樵丈病愈并读其病中之作赋赠二首·其一
作者：江湜
朝代：清
体裁：五言律诗

官罢能增寿，斯知造物心。欲君诗更好，伴我客孤吟。穷海岁华晚，闲阶日色阴。萧然此相对，身世感同深。
重怀艮山
作者：江湜
朝代：清
体裁：七言律诗

论学规余莫作文，旨哉此语未前闻。百年所幸生同世，千里何辞日忆君。欲缔交亲如骨肉，早凭书札致殷勤。客中闭户年时晚，又怅江东日暮云。
重游龙岩洞次旧韵
作者：江湜
朝代：清
体裁：七言绝句

倚岩回望一州开，手拂前题落旧苔。山水待诗诗待我，故应千里独重来。
重登延平使院楼有怀
作者：江湜
朝代：清
体裁：七言律诗

大夫旧日登高兴，独客重游纵目时。城郭参差元自在，溪山寂寞复何之。别来兵革驱穷士，乱后乾坤索好诗。直北风尘五千里，欲将感叹寄京师。
重经挽舟岭有怀
作者：江湜
朝代：清
体裁：七言律诗

忆从彭丈按汀州，岭路盘盘踏几邮。山雨每随行盖转，客诗都在驿墙留。还朝五载公多瘁，避乱一身吾再游。心望太平还有象，莫论穷达共归休。
重至华亭作二首·其一
作者：江湜
朝代：清
体裁：古风

当涂至华亭，水路一千里。岁晚役车休，而我行不已。问我何为忙，欲答岂有以。曰为鲈鱼来，此言亦无理。有穷不可讳，乞食而已矣。
重至华亭作二首·其二
作者：江湜
朝代：清
体裁：古风

舍却江湖棹，走入文书堆。文书即不了，喜有吾友来。相携饮文字，日得亲酒杯。自非获此友，几见愁颜开。君看风雪意，指日催寒梅。
重至杭州
作者：江湜
朝代：清
体裁：七言律诗

身如梦境又杭州，去日烽烟逼戍楼。浩劫今生亲着眼，中年不死此回头。自然人事与时变，如旧江潮拍岸流。老我无才堪世役，西湖重为洗诗愁。
重至永嘉赠子馀二首·其一
作者：江湜
朝代：清
体裁：五言律诗

又客永嘉县，卸装官烛前。谈深堪竟夕，别苦况多年。公事君能了，馀生我漫延。古人谢康乐，应待继诗篇。
重至永嘉赠子馀二首·其二
作者：江湜
朝代：清
体裁：五言律诗

骨肉良难弃，回头望福州。家原无岁计，君善为人谋。战伐初传捷，疮痍不自瘳。浙西他日好，迟我买扁舟。
重至湖上二首·其一
作者：江湜
朝代：清
体裁：七言律诗

旧日亭台处处平，望中惟塔不曾倾。枯芦老葑侵堤岸，断甓残垣记寺名。浪说湖山常有美，岂知天地总无情。重来欲印前游迹，倚棹茫然似隔生。
重至湖上二首·其二
作者：江湜
朝代：清
体裁：七言律诗

百年盛典溯宸游，说向空山石也愁。在昔藏书劳建阁，于今习战便操舟。一湖衰盛堪论世，独客悲哀况感秋。草合西泠迷所往，更谁寻得酒家楼。
重至漳州题寓斋壁
作者：江湜
朝代：清
体裁：七言律诗

身如一雁下高秋，直到天南潮水头。百越山川馀此郡，三年书剑复来游。海天远处惟逢月，意气消时独拥愁。犹有江南故乡在，试从暇日去登楼。
重至福州使院述事感怀五十韵寄彭表丈京师
作者：江湜
朝代：清
体裁：古风

昔从彭先生，入闽窥沧瀛。时当海宇宴，锁院参文衡。輶轩与观俗，哀此蚩蚩氓。早知泉州悍，作诗忧乱萌。粤匪既扰楚，远陷江宁城。此邦即蠢动，会剿劳输征。五年我重至，适有风鹤惊。先生夙所怀，回首瞻帝京。伏闻枢密地，盛著清直名。要当赞宸算，早使风尘清。我生虽腐儒，忧国心至诚。敢陈闽中事，庶几详而明。闻贼未动时，先将楚事侦。红钱土匪会，小刀相劫盟。械斗之长技，欲以金甲鸣。会兵从远调，逃归当刖黥。兵叛巧钩结，共变鲵与鲸。亦有负山寇，倡和于延平。挺枪大焚掠，夺城为坚营。是时全闽乱，市闭田休耕。我闻边方事，难以吏法争。大丑便解散，酋首犹凶狞。便宜倘可从，请将往册呈。国初得台湾，施琅作军声。后平朱一贵，蓝帅犹忠贞。最后击蔡牵，我将名长庚。闽人治闽寇，势易功辄成。意取习山海，见险身犹轻。今当择豪酋，释罪加弁缨。责以缚馀贼，庶使搜捕精。又闻坚壁法，先将村社并。清野入堡内，外无米谷牲。贼来无可掠，饿若绝乳婴。此方制流寇，先抵十万兵。况经圣谕颁，不独闽可行。惟闻疆吏玩，文牒虚承迎。先生正忧国，白发添几茎。吾言特远寄，再拜心同倾。潭潭使臣署，旧宇仍朱甍。西偏敞书屋，奇石临檐楹。老榕尚浓茂，有鸟鸣嘤嘤。昔年文酒宴，赌韵相酬赓。杖履有遗迹，使我离愁萦。其东为宾馆，庭蕉正飘英。昔我下帷处，文史多题评。先生就谈艺，坐此忘深更。爰有扫除隶，来说前院彭。又感我行踪，重来谁使令。世变正未已，飘摇愧微生。呜呼念时艰，未敢多言情。
重赠阿福二首·其一
作者：江湜
朝代：清
体裁：五言律诗

骨肉缘生爱，非徒客里情。况渠为长女，何得贱旁生。一笑归家乐，双瞳肖我清。他年早遣嫁，不用婿公卿。
重赠阿福二首·其二
作者：江湜
朝代：清
体裁：五言律诗

绣褓归装外，生来两月强。几时胎发燥，宿世口脂香。乳处不知父，怀中仍恼娘。到家王母惜，啼尽道途长。
重过建阳
作者：江湜
朝代：清
体裁：七言律诗

地迥风清不动尘，我行木末复溪滨。水天云日共晚照，性命身心怀昔人。欲去情馀千载慕，昨来迹已一年陈。踟蹰绝学还增感，劳此人间易尽身。
重送少香丈
作者：江湜
朝代：清
体裁：七言律诗

福州能着几诗人，漫喜先生作寓邻。后会复难今日约，独留并送客中春。江湖身贱空忧世，文字交深好话贫。别后干戈如不阻，须凭手札慰情亲。
重题宁化旅馆
作者：江湜
朝代：清
体裁：五言律诗

驿馆尘劳地，多应忘所经。重来记心赏，六月此池亭。觞处浮双鸭，荷边浴一星。旧时明月上，可坐不宜醒。
重食荔支作三诗示八弟·其一
作者：江湜
朝代：清
体裁：古风

昔食荔支日，思家愁旅人。今日食荔支，家破馀客身。不复有乡土，窜兹穷海滨。又看荔支红，愧我身尚存。泫然对之泣，泣罢口自云。故乡倘能归，逝将移尔根。根栽入九地，去报泉下亲。为我变甘实，一味生酸辛。
重食荔支作三诗示八弟·其三
作者：江湜
朝代：清
体裁：古风

嗟我惟一女，丙年生此州。生时荔支熟，红缀邻墙头。抱看采摘尽，归泛秋江舟。此女夙所爱，计生岁七周。荔支我再啖，不知汝在不。乱世恩义薄，妻妾死即休。弱女既非男，譬委渠与沟。并作荔支叹，仰望天悠悠。
重食荔支作三诗示八弟·其二
作者：江湜
朝代：清
体裁：古风

荔支百十枚，想见同树生。感我忆诸弟，乱后长飘零。正如树上果，并蒂初结成。一朝离本枝，不得重合并。八弟独随我，旅食同此城。乍惊异乡味，吟作肠断声。断肠岂独尔，看我血泪倾。愿为荔支木，极茂恒无情。
野兴六首·其一
作者：江湜
朝代：清
体裁：七言绝句

无霜无雪是南中，杂树冬荣叶叶风。偏是老枫摇落甚，只留几叶在枝红。
野兴六首·其三
作者：江湜
朝代：清
体裁：七言绝句

隔溪修竹若吾招，风影参差未觉遥。走尽沿溪三里路，几回欲渡竟无桥。
野兴六首·其二
作者：江湜
朝代：清
体裁：七言绝句

茶树开花还结子，世人贵叶贱其花。停舆手摘寒香嗅，不独春芽始是茶。
野兴六首·其五
作者：江湜
朝代：清
体裁：七言绝句

日光入水写溪苔，遂有鯈鱼弄影来。疑此空明堪掬取，一鱼一影各惊回。
野兴六首·其六
作者：江湜
朝代：清
体裁：七言绝句

槐树千年知孰栽，槐枯藤欲大于槐。村翁生在槐枯后，只见藤花几十回。
野兴六首·其四
作者：江湜
朝代：清
体裁：七言绝句

岸旁扫叶两村童，仰看枝头落未空。忽地猛风千百片，却吹一半入溪中。
野兴六首小湖许观近诗即有诗见贻答其意奉呈四首·其一
作者：江湜
朝代：清
体裁：七言绝句

谋于野则获新诗，闭户经旬也得之。不分有人明眼觑，更从诗外證相知。
野寺
作者：江湜
朝代：清
体裁：五言律诗

人烟在涧西，野寺独岩栖。拾级客初上，对门山渐低。蜗涎僧壁画，蜂穴佛身泥。全盛乾隆日，人名碑侧题。
金泽访雪亭已于十日前下世吊后有作·其一
作者：江湜
朝代：清
体裁：五言律诗

乱后故人在，心知见面期。不图君病亟，应恨我归迟。棺掩虚堂下，船来吊客时。时平翻永诀，风雨助心悲。
金泽访雪亭已于十日前下世吊后有作·其二
作者：江湜
朝代：清
体裁：五言律诗

地经兵火后，宅是草堂非。旧宿客还到，新招魂不归。沧桑前事过，著述寸心违。奠酒苍凉极，吾今老友稀。
金泽访雪亭已于十日前下世吊后有作亡友熊苏林旧居青浦郭外昔年舟过其门必留宿夜谈今迷其处并令弟亦他徙未晤怆怀有作二首·其一
作者：江湜
朝代：清
体裁：五言律诗

乱前君下世，郁郁久心伤。岂意故人宅，又为新战场。无椽栖子弟，有烬散篇章。犹记谈诗夕，亲来系我航。
金苇生
作者：江湜
朝代：清
体裁：五言律诗

世途多厚貌，君乃率其真。肯作输心语，原来绝俗人。吾乡堪避地，薄宦共羁身。顿着消愁酒，将为不速宾。
钓台感旧
作者：江湜
朝代：清
体裁：五言律诗

昔共归舟客，新传作国殇。书生将上马，歧路忽亡羊。本自拘儒服，何缘傍战场。钓台同饮处，独酌为心伤。
钱仓
作者：江湜
朝代：清
体裁：古风

江流带石壁，其地名钱仓。四山土戴石，石色黝以苍。居民筑焦土，稍盖茅柴房。昨尝产贼酋，亦既自灭亡。其宅馀断垣，恶草生有芒。闻贼纠众时，假名为团防。金钱暗为会，啸凶而胁恇。去县卅里近，官自知之详。一心欲诿过，掩饰俾勿彰。幸得受代去，局外身徜徉。焉知一溃裂，杀气生岩疆。血流半州地，大耗军中粮。逮乎得戡定，百里田为荒。当贼入郡城，杀掠何披猖。我时急避地，取道青田旁。钱仓入闽路，正窟豺与狼。及今返自闽，过此为悲伤。漠漠水田外，前村馀夕阳。登高眺平远，风壤如吾乡。山川并非恶，奚自生强梁。残黎况良善，不解何灾殃。为治亦有术，牧民如牧羊。败群不早去，问罪谁当偿。作诗告为令，共戒前平阳。
钱塘戴文节公及其弟鄂士先生所画团扇为魏稼孙题二首·其二
作者：江湜
朝代：清
体裁：五言律诗

有弟亦殉节，同将画笔传。流风怀二老，劫火阅三年。气与乾坤壮，图成山水妍。凭君护双璧，留镇米家船。
镜中
作者：江湜
朝代：清
体裁：七言律诗

笑此昂藏七尺身，塞胸奇气漫轮囷。一供听鼓趋衙用，全失吟风弄月神。尘里何由超物表，镜中犹喜见吾真。须眉如此难为媚，请谢巍巍彼大人。
长夏杂题
作者：江湜
朝代：清
体裁：五言律诗

清箪闭摊饭，郊扉傍水开。竹阴斜日转，荷气晚风来。睡足茶初熟，诗成雨漫催。独怜好身手，长此滞江隈。
长汀道中
作者：江湜
朝代：清
体裁：七言律诗

违城百里人吏稀，断壤落景风微微。死树悬藤代枝叶，破房叠石防门扉。谷荒山很逗险势，土弊民愁藏乱机。江南于今豺虎窟，即忧边远计还非。
长路
作者：江湜
朝代：清
体裁：五言律诗

孤心撄物役，长路敝闲身。但有不如意，而无可告人。溪围山入郭，船待客求津。应是穷乡士，衡茅独养真。
闭门
作者：江湜
朝代：清
体裁：七言律诗

是身如云浪作愁，闭门坐过黄花秋。十年蹉跌郁盛气，一意迂傲答时流。儒巾倘堪漉酒用，石砚直为磨刀留。明朝出郭掉舟去，山僧山僧从汝游。
问彭表丈近疾戏呈此诗
作者：江湜
朝代：清
体裁：古风

我闻子程子，平生不为血气使。以身徇欲为深耻，蜀道归来方暮齿。又闻刘元城，身侵瘴疠南荒行。温公教之慎寝兴，嗜欲退听百疾平。今人未见前贤风，达时欲偿微时穷。曲房复帐奉娱乐，岂知身在蛟龙宫。公惟不蓄蛮与素，儤直无愁犯晓露。南来襆被宿行台，未省衣篝须妾护。却疾恃有坚固身，况今行道德日新。闽人兴学感仁气，如卉木之当阳春。古称吉人为善自求福，善言天者可勿卜。观其自养取诸颐，缮性摄生只此足。明年报政归且速，囊轻脚健建溪曲。云中招手武夷君，相待题诗遍崖谷。
闱中掩卷有作
作者：江湜
朝代：清
体裁：七言律诗

万人海底抱孤心，合向荒江续醉吟。岂有高科收弃物，漫来矮屋坐秋阴。临文怅怅书生老，在俗昏昏世虑深。明日闲为驴背客，此身剩欲访丛林。
闲中作草书用以排闷书罢仍题一诗若自朝也
作者：江湜
朝代：清
体裁：七言律诗

百年何事不鸿毛，苦向人间走一遭。以墨自磨差得计，无书不读转徒劳。若消热血如残雪，便作寒僧拥破袍。他日草书亦成就，君看闲素最名高。
闻官军进攻苏州
作者：江湜
朝代：清
体裁：五言律诗

此时投笔起，欲去助挥戈。杀贼为京观，平吴奏凯歌。无惊我邱垄，重履汉山河。只作农夫殁，馀生幸已多。
闻沈刘二君之丧哭之逾日作二诗志哀·其一
作者：江湜
朝代：清
体裁：七言律诗

沈刘二君著清节，但觉风流难可攀。吾未见其有死法，天实为之埋幽关。志士不忘在沟壑，世人遥望空云山。从今吴市江村路，归去凄然独往还。
闻沈刘二君之丧哭之逾日作二诗志哀·其二
作者：江湜
朝代：清
体裁：七言律诗

刘君避世但依母，沈老忍饥羞乞邻。同为枯槁沉溺士，及我幽忧憔悴人。意气十年皆在纸，死生异地合沾巾。何知旅枕怀归日，正是两君撤瑟辰。
闻缪南卿先生蒙恩复还恤典时湜将回杭州
作者：江湜
朝代：清
体裁：古风

谋人军师败能死，律以春秋无罪矣。惟公死事尤惨烈，受诬六年此昭雪。清波门启对西湖，城上灵旗时有无。归日丝莼犹可荐，哭公声撼毕逋乌。
闻钟
作者：江湜
朝代：清
体裁：七言绝句

客愁醒处辄相乘，月黑仍残背壁灯。此际与余同不睡，不知何寺打钟僧。
闻雪樵丈将之建宁县作此奉柬
作者：江湜
朝代：清
体裁：五言律诗

有山一千里，一路赠君行。此亦庸非福，人原最忌名。吾侪穷老易，世局乱离成。羁旅还为别，平生空复情。
闻马远林先生有闽中之行
作者：江湜
朝代：清
体裁：七言律诗

见说今春有远行，也违乡举事征程。君方六月以为息，我亦三年且不鸣。别后每闻人事变，书来未放客怀平。建州山水程程好，亦愿随时遣旅情。
闽中十月朔日奉到新历感赋一诗
作者：江湜
朝代：清
体裁：七言律诗

来年十二月无闰，故里三千路不通。欲寄官颁新历日，长遵汉腊旧家风。潜踪骨肉人空在，避地光阴岁又穷。孑影萧然南海峤，不知此恨有谁同。
闽清渡口
作者：江湜
朝代：清
体裁：五言律诗

水没牵船路，风欺拨掉人。江流回处急，山翠淫时新。此处近通市，昔来劳问津。飞飞双白鹭，信我倦游真。
阻风北厍镇
作者：江湜
朝代：清
体裁：古风

风水不必多，咫尺阻归里。况兹具区旁，泽风以夜起。重陂叠寒浪，很不送船尾。坐看水着天，浮地如一屣。空处蓬蓬然，岸竹困披靡。拔我所插篙，夜泊凡三徙。那无村醪沽，尽醉亦愁里。孤怀倦容游，暂归且心喜。家累迫岁阑，欲速自难已。风伯何不情，相欺直如此。孰为风伯言，归楫使得理。如渠再出游，乃以恶风抵。
阿福来观作书因以诗赠
作者：江湜
朝代：清
体裁：五言律诗

阿福汝来前，看耶耕砚田。自将书换米，已见灶生烟。得饱且休哭，非男还可怜。何劳磨墨助，颤脱小花钿。
陆雪亭求为其母寿诗
作者：江湜
朝代：清
体裁：古风

淀山湖之滨，有地曰金泽。吾友陆雪亭，于此寄田宅。洁养白头母，怡怡候颜色。读书不求官，雅志托翰墨。问谁与交游，座有千里客。子贤由母贤，闾里方颂德。忆当己酉夏，此乡遭水厄。农田失种莳，鱼鳖夺阡陌。谷价既翔贵，或更闭之籴。摍屋换斗升，食尽还乞食。渐舍妻子去，啼饿走孤驿。谁非同里人，转死在咫尺。是时母有命，急出谷千石。平粜助官赈，转般久不息。支持数月中，救起众沟瘠。是岂人劝之，亦非人所迫。良由抱仁怀，发此一心恻。时值母寿辰，贺者集姻戚。又命撤宾筵，省得百金直。买作寒者衣，一裹赤子赤。颇闻母持家，以俭蓄财力。寻常一丝粟，自奉有必惜。惟其俭于己，用财无虚掷。既为女人师，仍代县官责。贫户祝其延，是祝乃有益。雪亭年正强，学行方日积。娱亲乐事多，不以荣愿易。惟求吾辈诗，阐扬报罔极。吾诗句法粗，如文载事迹。可传岂必传，聊取暂时刻。
陈丈琴斋以校官监紫阳书院实掌文澜阁秘籍有西湖掌书图属题余方以卑官勤习公牍畴昔读书之愿休矣题之实自志慨尔
作者：江湜
朝代：清
体裁：古风

不读中秘书，犹为外翰林。虽无尺寸柄，著书正人心。陈君今古焉不学，儒官更典文澜阁。读书所得道气浓，望见颜色知心胸。惜君老矣不用世，犹堪纂述名山中。嗟余亦是耽书者，卌年萤雪南窗下。一朝乞食向西湖，忽自置身胥吏亚。回首家藏一万编，饥来捻卖等云烟。凭谁永护文澜阁，待我他生励少年。
陈生不远百里追送我至江心寺于其扇上作孤屿送行图为赠并系以诗
作者：江湜
朝代：清
体裁：古风

陈生惜别远送我，追及我于孤屿前。因登孤屿同一眺，俯见山郭生苍烟。瓯江一道入海去，海云飞落东南天。远帆欲随孤鸟没，目极浩渺心凄然。天涯此处欲分手，早有苍茫别意来无边。生别我归海壖，我别生来何年。自非作诗兼作画，何以罄我情缠绵。攫生手中扇，写此山娟娟。山上有双塔，塔下缆我孤行船。生之送我直到此，此事合入吾诗传。吾诗不似谢康乐，但说孤屿媚中川。况此画笔补诗意，景中之情尤可怜。潮初平兮棹去，山欲断兮云连。生持扇归且吟玩，想复回望心悁悁。勿以孤屿永孤绝，遂谓吾侪后会终无缘。
陈生送芥
作者：江湜
朝代：清
体裁：七言绝句

幽人忽有顷筐至，疑与寻常赠不同。芥者介也堪会意，愿余勿以易三公。
院上即事
作者：江湜
朝代：清
体裁：五言律诗

看尽阍人面，尘容赧自看。冠裳为役苦，鸥鹭旧盟寒。晚鼓声声咽，秋梧叶叶乾。无才追屈宋，何恨作衙官。
院署雨夜
作者：江湜
朝代：清
体裁：古风

海天屡阴曀，既雨遂不晴。沉沉东阁夜，听尽檐滴声。中宵却枕坐，独揽忧思盈。馀生托知己，异地重合并。三年别来事，万感伤人情。复冀一席安，实须四境平。忽闻羽书来，贼薄东瓯城。此邦犬牙地，溪山路交萦。要险凡几处，势难赤手争。安得万人将，突从平地生。苍天亦雨粟，裹粮利师征。我无救时策，出奇赞筹兵。徒兹风雨夜，坐数严城更。一隅偷息处，天道方难明。
除夕作示八弟
作者：江湜
朝代：清
体裁：古风

破家忽五年，万事不可话。今夕独何夕，与汝共寒廨。岁除泣我亲，并无像可挂。闭眼纵如见，手笔莫追画。空此鱼菽盘，无葱代以薤。安见亲远歆，望乡一长喟。少年几除夕，每归自行迈。见亲祀吾祖，孔虔无少懈。忆此寸断肠，生存应自怪。因念偷生时，志在续宗派。到今顾孑影，凛凛无后诫。不堪阿福痴，方学男子拜。
除夕得月生先生见和拙诗仍次原韵代柬时将有济南之行
作者：江湜
朝代：清
体裁：古风

客中膢腊过，浮瓟聊赪颊。醉魂忽飞去，款款若归蝶。明朝又元辰，人愉我悲惵。息影自婆娑，耸膊姑盘跕。日酉急递来，衔袖一函接。乃长者寓书，非公府移牒。省览词纷纶，真倾筐倒箧。不厌百回读，多言非嗫喋。剡藤和我诗，惜未装题躞。其词藻之丽，紫罗为裙褶。其笔阵之坚，峻岭作墉堞。犹以大国楚，下捕闾巷侠。气夺乞为奴，始悔慕荆聂。口哦难自已，如响报声捷。非敢当鼓旗，技痒复思猎。兼申比日情，用代往来帖。仆自作羁人，局天常恐压。朴貌日顿悯，拙口愈伧嗫。疑有鬼神然，使我不人惬。他人善妪�，崇阶曳长衱。我怯如败军，但欲保宛叶。他人能逐流，渡江不用楫。我病水及脐，褰裳事冬涉。从军首磨刀，学射先带韘。人方嗔我迂，等级独耻躐。决河浩难填，乳虎悍不怗。人且缩颈去，于我求妥贴。洵维拙之故，讵因贤是挟。一白鬒发中，见恶必遭镊。一骏驽骀间，惩坠反取苶。且观犀性坚，碎因人气浃。人魄至精强，睡则鬼能魇。亦恐难自全，世患相乘蹑。伐性有利斧，卫足无倾叶。先生固差胜，奚用忧心叠。即今抱道居，免刺江湖艓。子男解瑟僩，戚懿行饟馌。缊火尚能饎，褚衣犹可緤。善邻联欀櫋，恶客判褛袩。入梱有孟光，对案共举挟。况乎学浩穰，铅椠日勤捻。负书待人定，方欲嗤刘协。何为如我愁，共作面百摺。书来动相思，凄怆览之辄。念且为齐行，冻土走擸擸。春寒犯晨装，车輫待铺氎。连宵少监寐，剪烛屡烦铗。挴㥾平生心，肠回泪承睫。遄归知何时，尚望音书协。謰謱至夜深，斗柄星靥靥。
除夕题寓斋二首·其一
作者：江湜
朝代：清
体裁：七言绝句

造化将余充一民，随宜例看岁华新。昨宵梦披鹤氅去，冲祐观中为道人。
除夕题寓斋二首·其二
作者：江湜
朝代：清
体裁：七言绝句

一岁三百六十日，百年三万六千朝。谁言身外定无物，不可须臾离酒瓢。
陷贼后避居僧寺题壁
作者：江湜
朝代：清
体裁：古风

我杀一贼贼杀我，此身小用奚其可。欲鏖万贼决一死，安得俄招百壮士。腰间雄剑三五鸣，按之入匣销其声。剑乎有志扫狂寇，且忍风尘万里行。
随意成绝句九首·其一
作者：江湜
朝代：清
体裁：七言绝句

半日身行卌里馀，已嫌劳顿愿停舆。此心一瞬三千里，数到家中满屋书。
随意成绝句九首·其七
作者：江湜
朝代：清
体裁：七言绝句

无益当时真弃物，且伤己性要劳身。摩挲满腹十千卷，人负书耶书负人。
随意成绝句九首·其三
作者：江湜
朝代：清
体裁：七言绝句

五百里外良友集，旧游所忆是华亭。舆中坐睡梦将到，横被溪风吹得醒。
随意成绝句九首·其九
作者：江湜
朝代：清
体裁：七言绝句

溪音激壮远潺潺，别出哀丝豪竹间。傥即吾诗声调谱，藏之久矣在名山。
随意成绝句九首·其二
作者：江湜
朝代：清
体裁：七言绝句

故人见忆怪书迟，并怨山川间隔之。细思原是未尝别，我有诗情君得知。
随意成绝句九首·其五
作者：江湜
朝代：清
体裁：七言绝句

弟兄只有百年期，方到中年久别离。要向先师请学稼，耦耕于我弟兄宜。
随意成绝句九首·其八
作者：江湜
朝代：清
体裁：七言绝句

道不谋身世故侵，路旁一饭一沉吟。计年不食三石米，莫向饥寒生惧心。
随意成绝句九首·其六
作者：江湜
朝代：清
体裁：七言绝句

一日登高空百回，群峰积阻望难开。画山便有为牢意，天遣诗囚自到来。
随意成绝句九首·其四
作者：江湜
朝代：清
体裁：七言绝句

蝉声一路动高枝，妻怨征夫归不时。儗将庞蕴无生话，补作秦嘉赠妇诗。
难得
作者：江湜
朝代：清
体裁：七言绝句

从人唾面娄师德，避客挥拳刘伯伦。难得萧斋成独坐，相看蛮树着浓春。
雁宕归后作诗寄符雪樵丈并柬仪吉
作者：江湜
朝代：清
体裁：七言律诗

有人重赴琼林宴，而我重为雁宕游。可笑菀枯同一世，未知名姓孰千秋。题诗便欲寄知己，束带不能迎督邮。他日凭君遥见贺，买山买得大龙湫。
雨中
作者：江湜
朝代：清
体裁：七言绝句

山城日日感秋深，更着秋霖恼客心。恐有家书来岭外，将教湿却又教沉。
雨中书意
作者：江湜
朝代：清
体裁：七言律诗

孰兴水利利农畴，暑雨连朝为我愁。心记去年当此月，天将淫潦没吾州。何时大稔能苏困，今日阴霖更作忧。堪笑书生民物抱，欲充官匠凿渠沟。
雨中和元絜追悼练飞之作
作者：江湜
朝代：清
体裁：古风

帘幕昼沉沉，孤怀断心赏。花气何空濛，炉烟袅石上。春阴袭庭宇，人意为不爽。感君伤逝心，令我长悒怏。
雨中感事
作者：江湜
朝代：清
体裁：古风

道光己酉夏五月，我归自闽城东居。时方雨水漫东郭，临流终日如寒渔。出门一望更惊倒，街衢半以舟为舆。眼看城内受水厄，城外岂不漂田庐。传闻列郡失种莳，无复台笠行新畬。洪波在野农在邑，告灾请赈愁官胥。三吴粳稻走天下，玉粒况是供国储。今兹望岁岁大歉，民生国计宜何如。人言此乡失水利，徵我目见良有诸。江心生洲种芦苇，湖口插稻填泥淤。此皆与水争土地，坐令水溢无归墟。不然震泽一大浸，方五百里众派潴。播为三江入于海，输泄淫潦奚难欤。吾闻行水亦官责，所贵出手开沮洳。郏亶单锷有成说，奈不措意求诸书。呜呼水利之不讲，吴其为沼吾其鱼。
雨中感事一首
作者：江湜
朝代：清
体裁：七言律诗

谁言雨欲洗兵戈，贼势骎骎北渡河。世合有人争报国，客将怪我独悲歌。一年佳节晴时少，千古中原乱日多。便向武夷君默祝，为生薇蕨在岩阿。
雨中答客槎
作者：江湜
朝代：清
体裁：古风

查君雨中书，语简不盈幅。但云温溪水，漂失木商木。想见三日霖，暴涨溢百谷。水由栝州下，盛势夺平陆。木漂从入海，所恐坏人屋。屋坏人流离，岂惟木商哭。我栖穷海滨，飓风近相扑。前夕挟雨来，大点如雨雹。僧庐筛样漏，若以身就濯。床既无处移，戴笠坐而宿。斯时见蜗牛，羡其身有壳。平明水升堂，适可濯我足。脱屦亦漂流，泛若舟相触。平生尝百难，但穷即为福。反任忧斯民，空怀可惭恧。一笑又成诗，还寄查君读。
雨中雨绝句·其一
作者：江湜
朝代：清
体裁：七言绝句

雨馀山剩一分青，山外山尤看不明。却是前溪号急濑，意中辨得隔山声。
雨中雨绝句·其二
作者：江湜
朝代：清
体裁：七言绝句

天昏有雨更无风，漠漠深山去路通。屋上炊烟飞不散，人家疑在白云中。
雨后抵同安驿舍
作者：江湜
朝代：清
体裁：古风

雨意在山微乎微，当空湿云如黑衣。行人在下避不及，风吹急点斜斜飞。霎时云散驿亭出，东面人家受西日。颇忆江村昼读时，门外雨过常不知。
雨后泛舟至南屏山下
作者：江湜
朝代：清
体裁：古风

歇雨山未青，湖上烟茫茫。山烟并湖气，上晕天色苍。刺船去何所，荡水泛冷光。引篙插隈岸，忽在塔影旁。霜剪疏林枝，风咽啼禽吭。独行寒色里，已尽百步冈。却睇南屏山，古寺烟中藏。雪后期再来，襆被投僧房。
雨后溪水暴涨逆流行三十里得诗
作者：江湜
朝代：清
体裁：七言律诗

一天云挟众峰浮，云际风生雨却收。溪面涨馀三丈水，船头高并半山楼。不知吾道欲安济，但见渔翁来顺流。没尽前滩无复石，篙声方打石之头。
雨后观庭前积水
作者：江湜
朝代：清
体裁：七言绝句

只从雨点积为潭，便有天光物象涵。忽落一群飞燕影，看成鱼戏大江南。
雨后赴延平
作者：江湜
朝代：清
体裁：七言律诗

舆前百里尽云山，云去山留云复还。四面云来浮动处，几重山在有无间。画图天特开新本，道路人今非昔颜。何日江南靖狂寇，腐儒甘老里中闲。
雨夜
作者：江湜
朝代：清
体裁：五言律诗

空斋鸣夜雨，点点滴归心。家事三年隔，蛮乡七月阴。溪应添涨水，船得载秋吟。为语愁边发，毋将白见侵。
雨窗睡起寄怀汪先生
作者：江湜
朝代：清
体裁：古风

楝花开时梅雨零，檐滴日作糟床听。鸠鸣屋山䵷聒庭，上壁蜗涎缪篆形。户枢蒸出菌数钉，书幐生醭剑生鉎。寓公避湿门半扃，毒气薰体兀不醒。憎衣袢延厌食腥，倦翻卷册捎乾萤。那复居敬常惺惺，颓然支枕面漆屏。拨炉烧朮烟穿棂，助以艾蒳发微馨。无端阖眼飞心灵，梦升君家故屋厅。纵谭剧若翻沧溟，倒肠为我说六经。掸稽异字加考订，君之旧学夙心铭。梦中侧耳无听荧，觉来懊恨神不宁。偻指石交感晨星，沈君宰木窜��。刘君醉魄复沉冥，嘉言遗稿空典型。终天不成化鹤丁，与君各度卅馀龄。宜及未老致叮咛，相镌以道争砻硎。况我䡮如水汎萍，陆车岭轿江湖舲。随身楖栗同竛竮，耳际定欠要道聆，深愁擿填讹畦町。君其屡书附飞翎，匹诸骨肉常眼青。
雨窗闲遣
作者：江湜
朝代：清
体裁：七言律诗

年光那向句中留，又对穷冬咏客愁。叵耐寒毡邀独坐，不成小艇去清游。物情方以儒为戏，身计偏将官自囚。一样潇潇窗外雨，听来不似在山幽。
雨途遣兴
作者：江湜
朝代：清
体裁：五言律诗

何处吹来雨，西风故谑人。骤声侵轿密，馀点湿衣匀。且对山如画，还成我是宾。问谁栖隐得，笠屐伴闲身。
雨里
作者：江湜
朝代：清
体裁：五言律诗

关心何许事，清坐起长嗟。剩有移山岳，还堪镇国家。才无出世者，命果在天耶。雨里衔泥燕，纷飞晚更斜。
雨馀
作者：江湜
朝代：清
体裁：七言律诗

好游心自喜山程，复此前山放午晴。溪水绿时真是酒，野花香得不知名。雨馀一笠行还佩，风处单衫着更轻。便算为僧行脚去，何须归籍就诸生。
雪亭来杭见寻五日既相遇于西湖之上喜而有作
作者：江湜
朝代：清
体裁：古风

年来浪迹湖山里，日与山云同卧起。眼中落落情谁亲，湖山为主我作宾。风光招人我即至，曳杖日游灵隐寺。寺僧见我识为谁，但怪先生日日来。一来五日忘入城，城中有客寻先生。先生不归闷煞客，踏破皮鞋寻不得。水仙祠下孤山边，适然相遇湖中天。故人远来取一笑，夜夜梦中想不到。先生虽是众所弃，犹有故人牢见记。五日相寻感情笃，十日留君犹不足。仍倩湖山为主人，留君好作宾中宾。湖山相对我与君，耳边时事真浮云。
雪亭邀余论诗即为韵语答之
作者：江湜
朝代：清
体裁：古风

近人浪为诗，以古障眼目。徒看山外山，更住屋下屋。五六百年来，作者少先觉。工拙虽自殊，要是一邱貉。吾生有半解，得之十年读。感君抱虚怀，未敢矢弗告。请以书喻诗，其理最明确。君看颜与柳，结字务从俗。二王有旧体，竟若高阁束。再变为米颠，又诃颜柳恶。大言蔑羲献，其气何卓荦。惩弊稍规前，亦有赵荣禄。最后董思翁，更诋赵书熟。由来技艺精，必自立于独。变古乃代雄，誓不为臣仆。又观于释氏，达摩来天竺。教外开别传，三藏成糟粕。后分为两宗，南北如相角。又后莲池师，复不讲语录。但念阿弥陀，證佛乃更速。诗亦宜有之，论诗只此足。
雪后得董梦兰凶耗
作者：江湜
朝代：清
体裁：七言律诗

吴山玉立更崚嶒，坐对严寒哭旧朋。犹有涕洟供一恸，乍疑肝肺冻成冰。闭门僵卧吾如故，蹋雪追寻君独曾。堪叹穷交今剩几，谁司鬼箓尽收登。
雪后江行晚至馆头驿三首·其一
作者：江湜
朝代：清
体裁：七言绝句

白鹭前飞炯一双，犯寒客自拓篷窗。望中前日千峰雪，大半消融入此江。
雪后江行晚至馆头驿三首·其三
作者：江湜
朝代：清
体裁：七言绝句

夕阳能使晚江明，渡口潮平息水声。犹剩半帆风力在，吹他江岸酒帘轻。
雪后江行晚至馆头驿三首·其二
作者：江湜
朝代：清
体裁：七言绝句

今日寒晴日小黄，天风着意送归航。东山雪尽西山白，自是西山背夕阳。
雪夜口占
作者：江湜
朝代：清
体裁：五言律诗

睡觉纸窗白，朦胧疑月明。不知残雪下，陡觉岁寒生。屋角梅应放，庭前径未平。何如吾谷里，蜡屐趁同行。
雪樵丈属挍诗集题此奉正
作者：江湜
朝代：清
体裁：五言律诗

不死重相见，君诗编辑成。犹能来卒读，差足慰馀生。沧海留文字，乾坤尽甲兵。千篇持自寿，独享有谁争。
雪樵丈见示近诗奉柬二首·其一
作者：江湜
朝代：清
体裁：五言律诗

灯前千古意，搔首为斯文。天岂独穷我，人尝欲杀君。有诗堪送日，何事不浮云。想见清吟夜，秋声空外闻。
雪樵丈见示近诗奉柬二首·其二
作者：江湜
朝代：清
体裁：五言律诗

秋能声众寂，我辈亦吟诗。天籁还人籁，君知与我知。平生今已矣，后世孰传之。相顾颠毛自，烽烟遍地时。
霁宵
作者：江湜
朝代：清
体裁：古风

江南盗为宅，兵气犹上干。霁宵看乾象，金星如弹丸。书生尔何狂，不自谋饥寒。忧时搔旅鬓，烈气冲儒冠。欲献十二策，平贼消兵端。不能去辽东，便作管幼安。青天詄荡荡，秋夜长漫漫。毋将白露下，凉我心与肝。
青浦舟次
作者：江湜
朝代：清
体裁：五言律诗

斜阳惟自照，与水以天光。泽国晴如画，平湖晚可航。游非为谒客，心亦愧空囊。梦里归来路，今知过此塘。
静修诗
作者：江湜
朝代：清
体裁：古风

昔陷杭城时，生死呼吸间。雨涂走破踵，避贼投无门。尚记横河桥，古庙朱两阍。半开得闯入，一僧寒鸱蹲。示以急难状，情迫词云云。僧为恻然涕，饭我开小轩。佛庐数椽外，寂寂唯荒园。是夜天正黑，雨重灯窗昏。园中啸新鬼，什佰啼烦冤。数声独雄厉，知是忠烈魂。昨收缪公尸，遍体丛刀痕。在官受其知，时又参其军。悲来激肝肺，不忍身独存。佛后有伏梁，可悬七尺身。是我毕命处，姓字题于绅。不虞僧早觉，怪我仓皇神。尾至见所为，大呼仍怒嗔。问有父母耶，胡为忘其亲。勿死以有待，乘隙冀脱奔。犹可脱而死，徒死冤难伸。百端开我怀，相守至朝暾。遂同匿三日，幸出城之闉。僧前我则后，徒步同劳辛。道闻杭州复，收悲稍欢欣。僧还我独去，分手鸳湖滨。我归见亲面，先将此事陈。我亲便遥拜，感此僧之仁。曰汝一日生，是僧一日恩。他年莫忘报，屡诚词谆谆。岂知不数月，苏州随陷沦。在逃哭惨讣，久阻归筑坟。亲恩抱深痛，他恩何足论。荏苒二年来，转徙今到闽。又闻杭州破，饿死十万民。我于万民中，念此僧一人。忆昔于汝饭，见汝彻骨贫。安有围城内，能继饔与餐。早欲裹饭去，千里迷兵尘。昨宵忽梦见，破衲嗟悬鹑。疑汝未即死，窜身在荆榛。古人感一饭，重义如千钧。况于兵火际，救死出险屯。何当远寻汝，相挈同昏晨。终身与供养，如汝奉世尊。惨惨吴越天，扰扰盗贼群。此怀焉能果，负负心空扪。岂惟负汝德，并负亲之言。作诗志悲痛，字向心中镌。汝名曰静修，杭人俗姓秦。书此俟有后，递告子若孙。
静夜
作者：江湜
朝代：清
体裁：七言绝句

蕉叶拂檐风过庭，茶杯有味夜常醒。俗言满耳无根蒂，莫虑明朝又入听。
顾亭林先生画像
作者：江湜
朝代：清
体裁：七言律诗

十三陵在销佳气，三百年终挺异人。故国河山归著述，通儒学业老风尘。流传遗貌丹青古，想像悲歌涕泪频。京邑祠堂史官传，岂知生是一遗民。
顾子长画菽乳石耳笋蕉根陟釐芋蒿菜莼瓜菌齑凡十二蔬为一幅戏为题句
作者：江湜
朝代：清
体裁：古风

石耳托深山，陟釐产海裔。不如菜与瓜，近出圃中味。蕉甘性实寒，菌美食所忌。不如菽与芋，补中助谷气。我尤爱竹萌，嗜与莼羹例。剖为白玉版，报切使之细。便用点齑汤，风味孰敢议。惟蒿慎勿食，恐伤孝子意。
顾子长见示彦冲画像为之赋诗
作者：江湜
朝代：清
体裁：古风

高颧广颡颐不丰，疏眉朗目唇不红。两肩耸若雨淋鹤，长胫轻举多高踪。呜呼此非寿者相，天独赋与刘彦冲。使我中年失良友，时时梦寐追音容。今之图画孰云肖，全失风神半遗貌。胸中奇趣更不传，对此念旧益凄然。君知人往相知在，奚用披图纸上看。
顾洁从余游年十八耳别之三年今寄来怀知赋一篇根柢风骚得相如一体其才美志洁古人不足多也喜为赋诗并破例附编来作
作者：江湜
朝代：清
体裁：七言绝句

风诗再变成古赋，楚客遥传与蜀人。可怪相如惟一手，小生借得写来真。
顾洁困于小试仍用前韵为寄
作者：江湜
朝代：清
体裁：古风

胶胶得失飞隙尘，不知身与名孰亲。俯颜求试适遭斥，何异叩关迎仆嗔。世间百事苦眩人，鼠飞爵化谁屈伸。大钧铸我作儒者，弟合心地争日新。鄙人昔年穷巷底，十万户中无此贫。书喉生津沃饥火，吐声满家惊四邻。即今息壤指沟壑，犹恨学海无涯滨。今子枫桥之故居，破屋尚盖千册书。屋可摍来救薪爨，书要熟读毋沽诸。我生耻附众人列，更望并世异才出。看子堕地挺奇标，落实呈材俟他日。比闻踠足在环涂，益用销魂伤远别。十年傲穷不自怜，此意讵为亲爱迁。勖子文追南宋前，砥节更曝东京贤。鞭心垦古笼百籍，千钟会收膏腴田。奚为嗞嗟伐和气，添脂灼火煎百年。我诗虽多不漫与，将子黏置书堂边。
顾洁见寄近诗皆效拙体漫写一首却寄
作者：江湜
朝代：清
体裁：古风

顾生学我诗，已得皮与骨。然我有神髓，彼固不能夺。我论作文字，毋若工人然。工人执规矩，乃定方与圆。曷观古圣人，方圆出其手。方且制规矩，以与工人守。愿生契造化，勿以我作师。妙悟而实證，自心生好诗。
题元洁荆榛寒雨图
作者：江湜
朝代：清
体裁：古风

寒雨滴深更，一滴唯一音。愁人坐遥夜，一坐非一心。恍惚耳目前，遍攒荆刺林。斧柯不相假，那不忧思侵。病起未离席，梦冷还依衾。孤灯不解听，狼藉苦寒吟。我有巴里词，劳君相酌斟。碌碌缺所酬，为君开胸襟。古者嵇叔夜，虽懒不废琴。君试弹一曲，应使孤鹤喑。
题叶荣木小景十四首·其一
作者：江湜
朝代：清
体裁：七言绝句

桃着花时鱼正肥，雨馀新涨没鱼矶。今朝舍钓用罾网，谁谓渔翁忘得机。
题叶荣木小景十四首·其七
作者：江湜
朝代：清
体裁：七言绝句

独行踽踽就松下，此君状貌何疏野。自笑久居都会中，见惯痴人骑大马。
题叶荣木小景十四首·其三
作者：江湜
朝代：清
体裁：七言绝句

雄鸡欲斗惊众雏，村妇挟子来相呼。田家琐事尽可画，王者正要豳风图。
题叶荣木小景十四首·其九
作者：江湜
朝代：清
体裁：七言绝句

大雪横江失江面，远处帆樯浑不见。有人走上寒石矶，惊起芦中一群雁。
题叶荣木小景十四首·其二
作者：江湜
朝代：清
体裁：七言绝句

野外茅斋一席宽，旁无邻舍卧来安。此人梦醒布衾底，或者能思天下寒。
题叶荣木小景十四首·其五
作者：江湜
朝代：清
体裁：七言绝句

十丈川梁三尺雪，望望惊波又覆辙。自非商贾不复行，此路岂为利途设。
题叶荣木小景十四首·其八
作者：江湜
朝代：清
体裁：七言绝句

昔我曾度仙霞关，关门直对千重山。披图惘惘一回首，匹马当年犯百蛮。
题叶荣木小景十四首·其六
作者：江湜
朝代：清
体裁：七言绝句

三间土屋有瓦盖，种黍离离出屋外。不教长叹食无鱼，日暮归来斫玉鲙。
题叶荣木小景十四首·其十
作者：江湜
朝代：清
体裁：七言绝句

结个茅斋涧水东，屏居无兴与人同。春阴连日足高卧，门外桃花如此红。
题叶荣木小景十四首·其十一
作者：江湜
朝代：清
体裁：七言绝句

白云滃起山之半，高下行人云隔断。一翁拄杖独回头，知是山光有转换。
题叶荣木小景十四首·其十三
作者：江湜
朝代：清
体裁：七言绝句

列屋层层一家宅，春树青葱春水碧。凭谁寄语个中人，但守田园莫为客。
题叶荣木小景十四首·其十二
作者：江湜
朝代：清
体裁：七言绝句

山村径绝雪盖地，昨日催租人不至。寒窗坐对吾与君，时流相笑不相忌。
题叶荣木小景十四首·其十四
作者：江湜
朝代：清
体裁：七言绝句

断崖之上戴佛屋，望而拜者起且伏。是人不得见如来，曷弗听泉倚古木。
题叶荣木小景十四首·其四
作者：江湜
朝代：清
体裁：七言绝句

显宦船来出水道，津吏临风一拜倒。卑官何必非高人，当前无处论怀抱。
题子长画四首·其一
作者：江湜
朝代：清
体裁：五言绝句

此石昔尝见，乃在天台山。惜我袖子窄，未得携之还。
题子长画四首·其三
作者：江湜
朝代：清
体裁：五言绝句

画水向壁间，汹汹欲崩屋。古有蒲永升，千年此其续。
题子长画四首·其二
作者：江湜
朝代：清
体裁：五言绝句

雨霁山欲青，无奈云不了。一气白茫茫，高棱出云表。
题子长画四首·其四
作者：江湜
朝代：清
体裁：五言绝句

子长好奇人，画境轶象外。请看拳曲枝，将作木之怪。
题寓斋壁
作者：江湜
朝代：清
体裁：古风

前官筑此室，耽静娱流年。室成奉召去，留下花木妍。后官起居处，近取听政便。虚此屋五楹，在院之东偏。于以假我馆，蕉窗舒简编。自我入居此，瞥眼时序迁。池中看种藕，已实秋风莲。避暑暑已阑，亦时南窗眠。忽思昔居者，受代北赴燕。罢官虽可悲，到家乐自全。即使忆此居，一笑何闷焉。而我无家归，寓此惟忧煎。人生重骨肉，此外一付天。贫穷与富贵，同灭如云烟。举头仰华屋，休为筑者怜。百年总传舍，能醉差为贤。
题寓斋壁
作者：江湜
朝代：清
体裁：古风

道衰士风下，世变人情偷。稽古士相见，先以羔雁投。薄者为修脯，礼在意亦优。今士困佣笔，仰人金帛酬。聘书若马券，论价或不侔。然则酬力耳，何亦名束修。束修既强名，支送分春秋。缓急厚薄间，市道时相尤。沉沉大官府，东阁多朋俦。借问公孙弘，能知真士否。伟哉古穷士，乐道忘身谋。深山木石居，义不交诸侯。今我何人哉，久此孟浪游。苦饥亦有命，乃冒平生羞。誓携束书去，归买一㹀牛。饮水吴淞江，且作农夫休。
题座隅
作者：江湜
朝代：清
体裁：古风

性懒畏繁文，以简近于傲。心浅辄多言，以直近于躁。傲则损我德，躁则取人诮。虽不即有之，敢弗默自照。默自照奈何，静坐其总要。坐斯省出入，静更寡言笑。湛然心在腔，不赴外缘召。且免尤悔乘，勿论道高妙。庭际石何知，特呈静者貌。
题建阳驿馆
作者：江湜
朝代：清
体裁：五言律诗

胜景投劳隙，心怜此驿亭。卧而听水乐，坐则倚岩屏。不夜月恒白，初寒山益青。何如息游后，清梦却来经。
题彦冲山水小景四首·其一
作者：江湜
朝代：清
体裁：七言绝句

万竹捎云涧户深，棱棱石骨辨遥岑。是中有趣不可说，当与渔竿證此心。
题彦冲山水小景四首·其三
作者：江湜
朝代：清
体裁：七言绝句

大江柬去蒹葭阔，老雁北来霜露寒。天与诗人咏秋夜，记从京口驿边看。
题彦冲山水小景四首·其二
作者：江湜
朝代：清
体裁：七言绝句

日西沉兮前山坳，归人杖策荒村交。柴门只在深竹里，看尽暮乌踏林梢。
题彦冲山水小景四首·其四
作者：江湜
朝代：清
体裁：七言绝句

乱云蓬蓬拥绝壁，下有石矶为水激。深山如此行路难，使我披图怀所历。
题彦冲桃花便面
作者：江湜
朝代：清
体裁：五言律诗

便面无多纸，桃花画作工。一枝着春色，十载阅秋风。洵是故人笔，能争造化功。绥山想佳实，遗恨亦何穷。
题彦冲画酒坛
作者：江湜
朝代：清
体裁：七言绝句

偶从埏埴寓形全，书架琴床著今便。空腹彭亨尝贮酒，画中留得郑文渊。
题彦冲遗画
作者：江湜
朝代：清
体裁：七言绝句

入地真堪避寇氛，免从乱后怅离群。图中老干知何树，梦到先生数尺坟。
题戴文节公山水小景八首·其一
作者：江湜
朝代：清
体裁：七言绝句

长桥东去尽茭芦，乱水争流共入湖。似昔贼边寻渡处，烟波百里一船无。
题戴文节公山水小景八首·其七
作者：江湜
朝代：清
体裁：七言绝句

露无声处暗香飘，寂寞凭谁韵短箫。照尽人间离别事，月于秋夜自无聊。
题戴文节公山水小景八首·其三
作者：江湜
朝代：清
体裁：七言绝句

苏堤今有几人家，昨梦西湖总可嗟。留得风光惟画本，纸边红是出墙花。
题戴文节公山水小景八首·其二
作者：江湜
朝代：清
体裁：七言绝句

寺前老木挂寒藤，寺后苍山叠几层。抛却家乡还有累，不知谁得去为僧。
题戴文节公山水小景八首·其五
作者：江湜
朝代：清
体裁：七言绝句

缚茅僻处傍疏林，为想幽人避世心。兵气涨来飞不得，作书并与告寒禽。
题戴文节公山水小景八首·其八
作者：江湜
朝代：清
体裁：七言绝句

数笔写成三折瀑，硬皴石法更离奇。凛然纸上动英气，想在危城嚼齿时。
题戴文节公山水小景八首·其六
作者：江湜
朝代：清
体裁：七言绝句

叠嶂前头石气青，万松积翠拥危亭。乱来人不贪多寿，谁向深根问茯苓。
题戴文节公山水小景八首·其四
作者：江湜
朝代：清
体裁：七言绝句

复看积雪在林端，此日江南十倍寒。不可干人况干贼，直愁人尽作袁安。
题施愚山诗集后
作者：江湜
朝代：清
体裁：五言律诗

诗品如人品，心声见一斑。循良元鲁县，儒雅白香山。缀道名非假，逢时政自闲。清风激顽懦，系我想容颜。
题旅舍壁二首·其一
作者：江湜
朝代：清
体裁：七言绝句

行店门前杨柳青，入门春酒恼人醒。两丫之伎解人意，三弦之筝搊不停。
题旅舍壁二首·其二
作者：江湜
朝代：清
体裁：七言绝句

土床如灶风动壁，逆旅主人为拂席。静闻饿马齧残刍，月夜独为不眠客。
题李香君写真为月生先生作
作者：江湜
朝代：清
体裁：七言绝句

曼鬋蓬松卸翠钿，牵萝补屋想当年。卷图触拨兴亡恨，红袖青衫也足怜。
题画
作者：江湜
朝代：清
体裁：七言绝句

碌碌征途倦有馀，十年尘土梦山居。看图又动归吴兴，红树前头好钓鱼。
题稚苹花卉四首·其一
作者：江湜
朝代：清
体裁：七言绝句

我怜南宋萧德藻，但传几句梅花诗。何如写此一百幅，寒香古韵有人知。
题稚苹花卉四首·其三
作者：江湜
朝代：清
体裁：七言绝句

老莲高插三尺柄，叶如破伞风前倾。人知初日芙蓉好，孰赏深秋战雨声。
题稚苹花卉四首·其二
作者：江湜
朝代：清
体裁：七言绝句

辛夷高发花数层，初如木笔有尖棱。青天不化一张纸，咄咄书空知亦能。
题稚苹花卉四首·其四
作者：江湜
朝代：清
体裁：七言绝句

草耶木耶浑是墨，屈铁为藤人不识。谁其手自种蒲萄，若向雕盘赏颜色。
题邵武寓斋壁
作者：江湜
朝代：清
体裁：七言绝句

麻沙坊刻多讹字，邵武士人作伪书。今日并无此可读，千篇墨卷更愁予。
题钟岩石壁是日闻故人沈山人刘彦冲同时下世
作者：江湜
朝代：清
体裁：七言律诗

苍崖拔地一万丈，何日劈为双洞门。但看如堂如厦屋，焉知是土是云根。千年石佛无心坐，十辈山樵着手扪。稽首漫求不死药，安能为返故人魂。
题顾亭林生员论后
作者：江湜
朝代：清
体裁：古风

有明三百年，时文为国宝。士争进士科，所学非治道。适能坏人才，陵夷到末造。盗贼既横行，无人任除扫。不期亡而亡，亡徵盖已早。先生目时艰，著论吾独晓。自来生员多，反见人才少。
题驿馆二首·其一
作者：江湜
朝代：清
体裁：五言绝句

叵耐湫嚣地，多挠冥寂情。鹦狌言并聒，鸡鹜食还争。
题驿馆二首·其二
作者：江湜
朝代：清
体裁：五言绝句

马厩非讲肆，牛宫漫读书。逼人谁最甚，舆隶慁斋居。
风兰
作者：江湜
朝代：清
体裁：古风

深山有阴谷，千古无太阳。寒气透石骨，生兰一寸长。根危缀悬崖，瘠小寒欲僵。如何亦出山，来登君子堂。本无土膏分，盆盎培他芳。独为倒悬花，开作风檐香。尔根何不植，尔叶何不扬。尔花又琐细，空以芳名彰。赋予有偏薄，天道原难详。所贵保幽姿，不希萧艾光。终缘出山误，物性乖其常。吾知世有人，对尔行自伤。
食新米作三首·其一
作者：江湜
朝代：清
体裁：古风

昔我初来时，门外看插秧。流光一弹指，早谷俄登场。连旬暑雨后，弥望䆉稏黄。卧听村碓声，知已舂作粮。邻翁有好怀，赠我新米尝。辨是占城种，尚带风露香。蒸成雪色白，未忍沃以汤。停餐忽三叹，怀我江南乡。
食新米作三首·其三
作者：江湜
朝代：清
体裁：古风

嗟我无田耕，不怨天怨地。吴地亿万亩，一亩不我畀。致令就微名，抑塞风尘际。丧乱复相仍，筋骸行且敝。岂有亲逮养，而未决归计。昨梦泛吴淞，水村风景异。贼退民田存，有稻尚可艺。食新怀故乡，迸落馀生泪。
食新米作三首·其二
作者：江湜
朝代：清
体裁：古风

我乡带江湖，厥土推上腴。粳稻浩如海，白粮供天储。忆我幼学日，曾卜江村居。耳目习农务，力亦胜荷锄。稻之属二十，到眼能别殊。并讲区种法，亩穫十斛馀。笑指农丈人，此星应属余。奈何入中岁，衣食亲舟车。
食枸杞
作者：江湜
朝代：清
体裁：古风

野人习藜苋，分无肉食相。苜蓿日饤盘，并乏猪肝饟。灌蔬力不任，筋骨日就旷。庾郎二十七，有客谑穷状。家邻杞菊畦，颇慕陆鲁望。方春茁灵苗，盈掬充盆盎。荐登寒具筵，颓然倒家酿。扪腹一无能，饱食愧天贶。
食荔支
作者：江湜
朝代：清
体裁：七言律诗

村匕诸卢早入城，心期丹荔实将成。及看月魄重旁死，裁有山童致侧生。独飨故应无甚味，远来漫得藉为名。即时唤只江船去，正不笼归也合情。
食荔支
作者：江湜
朝代：清
体裁：七言律诗

诗人流落凭天慰，五月薰风熟荔支。味与色香原绝胜，客惊时物又寻思。移栽无术家何远，为口轻来归复迟。当有至情穷不没，今宵怀橘梦儿时。
饭延平驿舍
作者：江湜
朝代：清
体裁：古风

延平郡以津得名，津前环山高筑城。夏来山贼肆窥瞰，邑屋新见摧烧形。可怜驿馆临道左，尚有官厨能饭我。君不闻古来衰乱时，尝有二十四郡无坚城，一百八县无烟火。吾侪得活饥亦可。
饭鼓山涌泉寺午后至国师岩观蔡君谟朱文公题名
作者：江湜
朝代：清
体裁：七言律诗

一饭萧然岩壑间，幽寻且复出禅关。竹松交影不通日，僧俗同游各看山。岩色自苍云色变，泉声虽闹鸟声闲。当前胜致应犹昔，安得古人相与还。
马子翊刘赞轩招游小西湖
作者：江湜
朝代：清
体裁：七言绝句

此身愿作西湖长，今日杭州去路无。难得眼前朋友意，若将偿以小西湖。
马岚驿外得溪桥散步以诗闲遣
作者：江湜
朝代：清
体裁：五言律诗

此境如相识，多曾画上看。溪桥跨绝岸，云木倚层峦。背寺僧孤往，依林鸟独盘。忘怀闲送目，仍作画图观。
驿外
作者：江湜
朝代：清
体裁：五言律诗

去驿五十步，有农八九家。泉枯笕水断，沙塌碓房斜。收稻当寒日，行樵带落霞。喜他生计好，荞麦又开花。
驿旁枫树一株霜叶红艳在苍山碧树间如着色画本赏玩不足系以二诗·其一
作者：江湜
朝代：清
体裁：七言绝句

霜淞染出夕阳烘，二月春花早避红。犹恐孤生难入画，托根官绿帝青中。
驿旁枫树一株霜叶红艳在苍山碧树间如着色画本赏玩不足系以二诗·其二
作者：江湜
朝代：清
体裁：七言绝句

我有秋山行旅图，岩腰红树偶然无。欲粉丹砂添画此，故人袖手下黄垆。
鹿城旅夜
作者：江湜
朝代：清
体裁：古风

文章喜媚俗，不福无命人。一蹶不能支，百愁顷刻新。青鬓纵无恙，干时故已频。平生负志气，何事久逡巡。旅夜比家长，孤客惟梦亲。疏雨滴愁腔，一坐鸡及晨。倚门有望眼，归书难具陈。
黄华关
作者：江湜
朝代：清
体裁：古风

早潮午未落，来到黄花关。海道入温州，兹为咽喉间。前明备倭处，筑寨压孱颜。下临洪涛宽，前对三盘山。近防接磐石，远势控玉环。相承置舟师，巡哨资防闲。一从弛海禁，久致戍卒孱。墩台亦颓没，但见渔舟还。近日烟岛中，沙户藏凶顽。时飞八桨船，出为商人患。古来酿海寇，前鉴犹斑斑。谁能勇搜剿，先戢洋内奸。仍留沿海利，活彼悍与鳏。我因吊古戍，步尽岐头湾。斜阳照人影，读碑披深菅。寻求筹海事，乃愧沙鸥闲。
黄子诞
作者：江湜
朝代：清
体裁：五言律诗

黄君年最少，落落信吾徒。自负奇男子，心嗤贱丈夫。一官家业废，千里客怀孤。忆共舟车日，高情世已无。
黄小田先生见过夜谈即席赋赠
作者：江湜
朝代：清
体裁：七言律诗

尘中难遇旧吟朋，君忽来谈喜不胜。老辈深情如此酒，卑官寒寓若无灯。莫嗟东坝连年隔，已赏西湖一色澄。明日苏堤陪杖履，典衣买醉我犹能。
黎里祀徐俟斋先生诗为徐丈山民作
作者：江湜
朝代：清
体裁：古风

稧湖之滨兮，有芳苓兮紫莼。犹西山之薇蕨兮，祀先生兮佳辰。缚船兮无旗，迎神兮孔宜。少长兮咸集，满堂兮能诗。屏弦匏兮雅歌，庶来格兮不嗔以嬉。缅当年之芳躅兮，有草堂兮天平之麓。既陁陊而就荒兮，羌谁荐兮秋菊。惟此室之洁清兮，诹吉日兮改卜。曾避地于兹乡兮，亦先生之所欲。芦之墟兮梨之里，天清兮云浸水。无猿吟兮搅心，有鹤唳兮醒耳。儃佪兮憺忘归，聊逍遥兮无我违。亲懿兮相从，招隐侣兮山中。执芳馨兮盈手，歘有觌兮遗容。俾我后之人兮，多兴起于高风。
黎里过徐冶伯丈草堂无恙而庭梅正开感赋二诗·其一
作者：江湜
朝代：清
体裁：五言律诗

忆昔叩门日，江湖盗正来。危时朝夕计，别后死生猜。岂料身重到，回思心益哀。喜翁游劫外，兼护两庭梅。
黎里过徐冶伯丈草堂无恙而庭梅正开感赋二诗·其二
作者：江湜
朝代：清
体裁：五言律诗

庭梅花正好，花为客凄凉。避地岁六易，思乡泪万行。此杯能勿饮，有友已先亡。还祝翁多寿，时来话草堂。
黯淡滩
作者：江湜
朝代：清
体裁：古风

水穿石窍鼓钟鸣，石上泻水松涛声。未若如山大石波中横，惊波一泼千涡生。力能掀转孤舟轻，使舟如剑石如硎。往来磨切声铿铿，惊起凫雁天光冥。顷刻性命谁能争，忽然着眼知水情。投篙于石并力撑，迸入急溜乘机行。如鞭骏足奔驿程，耳际但闻风泠泠，一瞥已过延平城。吁嗟乎，建溪之险天下名，我自欲来胡又惊。
齿落
作者：江湜
朝代：清
体裁：古风

口齿排六六，相环如玉玦。齳然不我殉，左车首兀臲。初若杨妃病，终为谢鲲折。漱石不堪砺，饮水要防泄。牛呞自嘲弄，狗窦人诋讦。庨豁弱一个，丑状已羞说。得食怅杯盘，叹人饼如截。馀子倘效尤，何以慰馋餮。自此渐珍重，软嚼如惩噎。追咎吃餦餭，未免自生孽。召龟作寓公，豢虎终被咥。方当负固时，如贼伉屹�。井蛙牢羁蜀，窟兔兼营薛。么�据险要，师老艰剿灭。试以药水灌，毒经秦计极。忽若溃堤障，不胜潮怒齧。巢穴得掀翻，针芒事剔抉。笑彼宅龈腭，智巧计终拙。我亦可怜虫，灵蠢漫区别。人生尘海中，百年电一掣。勾吴蛙黾乡，遳脆稀饴耋。我年正韶稚，鲵齿先预设。疲■到圉马，曷以重衔铁。要当学柔全，达生阐庄列。
龙子方属校诗集附诗为报
作者：江湜
朝代：清
体裁：古风

龙翁家住大江右，笔下故挟江潮声。卌年南北噪词赋，老去一集新编成。携来云间仍报椟，不以珍奇骇时目。客窗邂逅手示我，谓是诗人必能读。怪翁气压万年少，笔力犹能开窔奥。诚斋放翁两集传，本以耆年得深造。翁今齿宿意甚新，天与之寿多精神，他日续编弥绝伦。愧我少年负虚气，妄欲破体凌前人。
龙岩州除夕醉后赋长句三首时将赴漳泉诸郡
作者：江湜
朝代：清

乱山环合龙岩州，锁门十日不出游。今朝独上城南楼，一望兮万峰起立入胸次，化为突兀磊磈之羁愁。归来对烛更凄绝，苦念明朝是元日。城头鼓角雄且哀，更闻一片春声来。千家爆竹如惊雷，火树焰焰烧成灰。此时主人醉我酒百杯，苍头行炙纷相催。羊腔鱼尾满案堆，众宾开口欢追陪。座前兰蕙庭前梅，镫烛照耀花争开。不知此中乐事为谁有，客泪多于主人酒。昨夜家书来自驿，母氏之言父手迹。镫前一读百叹息，泪与空檐雨同滴。男儿不能忍穷守家，乃使风霜雨雪饥渴冻，劳惫忧愁疾病痛，一一尽入老亲梦。家有榆树藏乌鸦，乌鸦之鸣声呀呀。音书此时不到家，老亲听之思天涯，掷珓问卜愁转加。又况今日除夕，明日元辰，四时佳节更番新。天机自动诸弟妹，膝前颇解思行人。牵衣挽问兄在闽，屈指六年南北他乡春。吁嗟我生七尺身，不如牛医之儿能奉亲。吾悲夫闽山之竹，何不大者为屋椽，细者为篙为钓竿。而乃编排架结成竹轿，载客兀兀攀岩峦。使我身如鹰与鹯，摩云一日千回盘。盘盘岭路走不尽，龙岩南去沧瀛近。火维地荒土俗恶，飓风蜑雨早晚作。山有魈魅水鲛鳄，土人以岛屿为安居，格斗为笑乐。嗟我何为去栖托，况闻蛊虫群飞金蚕长。瘴风吹作兰花香，使人中此愁肝肠。吁嗟乎！人间岂无吾故乡，曷不遄归盘与阊。
龙岩州除夕醉后赋长句三首时将赴漳泉诸郡·其一
作者：江湜
朝代：清

乱山环合龙岩州，锁门十日不出游。今朝独上城南楼，一望兮万峰起立入胸次，化为突兀磊磈之羁愁。归来对烛更凄绝，苦念明朝是元日。城头鼓角雄且哀，更闻一片春声来。千家爆竹如惊雷，火树焰焰烧成灰。此时主人醉我酒百杯，苍头行炙纷相催。羊腔鱼尾满案堆，众宾开口欢追陪。座前兰蕙庭前梅，镫烛照耀花争开。不知此中乐事为谁有，客泪多于主人酒。
龙岩州除夕醉后赋长句三首时将赴漳泉诸郡·其一
作者：江湜
朝代：清
体裁：古风

乱山环合龙岩州，锁门十日不出游，今朝独上城南楼。一望兮万峰起立入胸次，化为突兀磊磈之羁愁。归来对烛更凄绝，苦念明朝是元日。城头鼓角雄且哀，更闻一片春声来。千家爆竹如惊雷，火树焰焰烧成灰。此时主人醉我酒百杯，苍头行炙纷相催。羊腔鱼尾满案堆，众宾开口欢追陪。座前兰蕙庭前梅，灯烛照耀花争开。不知此中乐事为谁有，客泪多于主人酒。
龙岩州除夕醉后赋长句三首时将赴漳泉诸郡·其三
作者：江湜
朝代：清

吾悲夫闽山之竹，何不大者为屋椽，细者为篙为钓竿。而乃编排架结成竹轿，载客兀兀攀岩峦。使我身如鹰与鹯，摩云一日千回盘。盘盘岭路走不尽，龙岩南去沧瀛近。火维地荒土俗恶，飓风蜑雨早晚作。山有魈魅水鲛鳄，土人以岛屿为安居，格斗为笑乐。嗟我何为去栖托，况闻蛊虫群飞金蚕长。瘴风吹作兰花香，使人中此愁肝肠。吁嗟乎！人间岂无吾故乡，曷不遄归盘与阊。
龙岩州除夕醉后赋长句三首时将赴漳泉诸郡·其三
作者：江湜
朝代：清
体裁：古风

吾悲夫闽山之竹，何不大者为屋椽，细者为篙为钓竿。而乃编排架结成竹轿，载客兀兀攀岩峦。使我身如鹰与鹯，摩云一日千回盘。盘盘岭路走不尽，龙岩南去沧瀛近。火维地荒土俗恶，飓风蜑雨早晚作，山有魈魅水鲛鳄。土人以岛屿为安居，格斗为笑乐，嗟我何为去栖托。况闻蛊虫群飞金蚕长，瘴风吹作兰花香，使人中此愁肝肠。吁嗟乎，人间岂无吾故乡，曷不遄归盘与阊。
龙岩州除夕醉后赋长句三首时将赴漳泉诸郡·其二
作者：江湜
朝代：清
体裁：古风

昨夜家书来自驿，母氏之言父手迹。灯前一读百叹息，泪与空檐雨同滴。男儿不能忍穷守家巷，乃使风霜雨雪饥渴冻。劳惫忧愁疾病痛，一一尽入老亲梦。家有榆树藏乌鸦，乌鸦之鸣声呀呀。音书此时不到家，老亲听之思天涯，掷珓问卜愁转加。又况今日除夕，明日元辰，四时佳节更番新。天机自动诸弟妹，膝前颇解思行人。牵衣挽问兄在闽，屈指六年南北他乡春。吁嗟我生七尺身，不如牛医之儿能奉亲。
龙岩州除夕醉后赋长句三首时将赴漳泉诸郡·其二
作者：江湜
朝代：清

昨夜家书来自驿，母氏之言父手迹。镫前一读百叹息，泪与空檐雨同滴。男儿不能忍穷守家，乃使风霜雨雪饥渴冻，劳惫忧愁疾病痛，一一尽入老亲梦。家有榆树藏乌鸦，乌鸦之鸣声呀呀。音书此时不到家，老亲听之思天涯，掷珓问卜愁转加。又况今日除夕，明日元辰，四时佳节更番新。天机自动诸弟妹，膝前颇解思行人。牵衣挽问兄在闽，屈指六年南北他乡春。吁嗟我生七尺身，不如牛医之儿能奉亲。
龙眼复熟其质味不减荔支
作者：江湜
朝代：清
体裁：古风

瘴云作雨残暑融，荔支摘尽秋林空。桄榔栟榈但抽叶，漫如羽扇摇清风。是时龙眼挺嘉实，臭味适与荔支同。吾观秦赵均系柏翳后，楚人并祖黎与重。亦如二果实一族，支分派别还同宗。天生奇美自偶俪，正如二妃鸣佩湘江东。又如太王之昭采药去，伯仲携手荆蛮中。独生荒外岂无意，欲免采剥羞王公。古来进献东汉始，唐羌之谏称至忠。天宝岁贡自西蜀，骚烦驿堠疲人工。惟有迁流之士如断蓬，来与鸟都蛇种同春冬。溪风海雨正愁绝，啖此试豁牢愁胸。我今半稘复何事，日穿篁箐腾崆㟅。蕉田蔗畦屡经涉，二果亦于林中逢。自花至实时物变，思家更及园桃红。以身就食本非计，不远千里宁辞穷。明春浩然有归志，彼美倘欲留吾踪。
聚秀湖
作者：江溁
朝代：清
体裁：七言绝句

鳌水西流汇碧湖，湖中山色映孤蒲。匏庵从此放舟去，载得月明酒百壶。
送查客槎回杭
作者：江澄
朝代：清

同是飘零客，君归在我先。乱馀思故国，归去少人烟。后会西湖近，重逢八月前。联吟前夜雨，话别又江船。
重至湖上二首韵·其一
作者：江澄
朝代：清
体裁：七言律诗

东南连岁乱初平，胜地堪怜处处倾。词客今来多感慨，西湖再到总知名。沧桑历尽千秋恨，风物都非万里情。为访从前杨柳处，纵横野草遍堤生。
重至湖上二首韵·其二
作者：江澄
朝代：清
体裁：七言律诗

异地荒凉溯旧游，旅人到处动羁愁。乡关萧瑟无归路，身世飘摇不系舟。搔首已难思往事，登高那可更悲秋。六桥三竺依然在，不见当年旧酒楼。
挽张之洞联
作者：江瀚
朝代：清
体裁：联

亦贤相，亦通儒，公论早闻中外；无党援，无生产，臣心可质帝天。
秋日登龙山绝顶
作者：江瀛
朝代：清
体裁：古风

自予来兹山，幽怀不一展。秋飙振重襟，眷言陟层巘。石蹬恣盘纡，修路扪萝践。策足已忘疲，游心遂临缅。诸岭旷奔逸，一溪带回转。悠然见吾庐，茅茨现清浅。蒙茸杂树间，轻烟未全敛。观物理已惬，欣怀道可卷。难辞原宪贫，未待邴生免。适我邱园志，庶几尘累遣。
赠某氏儿十二岁蓄辩发建醮联
作者：江炳南
朝代：清
体裁：联

和尚作了十二年，未曾住庙；弟子拜辞三千佛，从此还家。
游平山堂
作者：江珍楹
朝代：清

金粉飘零尽，我来邗上迟。秋光闲引蝶，新竹翠于眉。风月晴湖棹，文章太守祠。五亭桥畔望，心事败荷知。
上西楼·牡丹和心斋
作者：江珠
朝代：清

东风吹雨丝丝。洗妆迟。怜煞愁红一片、弱难支。金缕举。天香吐。试晴时。好博玉堂仙客、赠新词。
凤凰台上忆吹箫·三和心斋
作者：江珠
朝代：清

午日穿帘，桃枝弄影，天风吹落瑶笺。误聪明两字，尝尽辛酸。憎煞莺啼燕语，牵惹起、种种愁端。难消遣，悲来看剑，病去逃禅。萧间。焚香默坐，较词胆诗肠，总不如前。嗤江花早谢，无力争妍。造物岂真忌汝，也应是、骨相单寒。且偷占，一园春色，几片云山。
凤凰台上忆吹箫·再和心斋
作者：江珠
朝代：清

叠叠云笺，行行鲛颗，令人咄咄书空。把新词吟遍，欲和难工。剔尽长灯听雨，真负却、作达心胸。一滴滴，声随肠断，泪染绡红。朦胧。模糊病眼，看五色迷离，头脑冬烘。叹文章有道，何补闺中。博得一场愁梦，思量著、误学屠龙。空自教，年年纸穴，辛苦雕虫。
凤凰台上忆吹箫·和心斋大兄，题蕙孙妹《浣纱词卷》作
作者：江珠
朝代：清

云母窗深，水晶帘静，吟来好句难酬。粲银钩小字，巧语莺偷。为惜光风窄窄，怎禁得、如许闲愁。肠断也，珊瑚敲折，无地埋忧。攒眸。落红阵阵，遣游丝断絮，争上眉头。是书生不栉，独擅风流。赢得青衫湿透，都付与、檀板清讴。频回首，箫声缥缈，何处秦楼。
望江南·梅
作者：江珠
朝代：清

风剪剪，冷淡著疏林。消得相公佳句也，个侬真个铁为心。云压一枝横。团粉絮，香护缟衣人。记取灞桥风雪候，花妨微月月妨云。诗影间梅魂。
满园花·读清溪夫人诗稿，拈此戏柬并寄同学诸姊妹
作者：江珠
朝代：清

好句吟难罢。黯然魂欲化，问何时许结、香奁社。驰想梦成劳，敢告吾庐者，恰筑云岩罅。竹石秀而野，中有琴书潇洒。春水如醅，春山如画。待牡丹开也。当给个、归宁假。能否画船来，尊酒花间把。消清话、看取分题，剩向风、甘拜下。
烛影摇红·雨夜感怀
作者：江珠
朝代：清

夜雨潇潇，灯点滴光如豆。文章何处哭西风，真不堪回首。忆月夕花朝候。酒酣说剑，淋漓泼、墨黏襟袖。耳热谈天，争无作有。是事休休，狂怀磨尽浑非旧。不须制恨与笺愁，命也还知否。放却眉间叠皱。脱尘缘、蒲团坐守。千声古佛，一炷清香，好生消受。
百字令·代柬奉酬心斋
作者：江珠
朝代：清

香薰石叶，劈云笺题遍，江南风月。检点好言君道尽，更何处求生活。换徵移宫，翻新合古，制谱真奇绝。清词三叠，试把玉箫吹出。添取一院浓阴，数声啼鸠，瞬眼春光易。整日药炉相伴住，墨海微尘堆积。结习无多，诗魔酒障，最是难消灭。谈禅说法，惭愧舌间功德。
翻香令·暮春偶感
作者：江珠
朝代：清

绿肥红瘦蝶蜂慵。捉花留絮恨匆匆。试倩一帘香雨，几缕茶烟，阑住东风。有情争似可怜虫。愿消智慧变痴聋。博得酒酣饭饱，好懵腾，归去黑甜中。
一萼红·寄怀大姊
作者：江瑛
朝代：清

最凄迷。是小亭疏雨，岑寂送春归。香径残红，芳池暗绿，眼底离恨菲菲。更一片、江城新草，待东风、吹到天涯。闲煞南楼，湘帘卷处，燕子来时。别怨经年未遣，奈支离病骨，还又依依。万叠银笺，千行锦字，旧来怀抱都非。算几度、花时来往，忆西园、风影怕重题。纵有垂杨百尺，难系愁思。
一落索
作者：江瑛
朝代：清

淡月梨花庭院。阑干倚遍。东风簌簌坠清香，又早是、春将半。心绪依依难遣。双眉嫞展。光阴一瞬易凋残，怕转眼、年华晚。
东风第一枝·白桃花
作者：江瑛
朝代：清

细雨梳春，晴云抹晓，武陵一夜花遍。吹开几叠冰绡，独自临溪洗艳。烟清雾白，似淡月、梨花庭院。记玉锄、和露曾栽，怎谪人间重见。沉宿醉、银屏低掩。锁旧恨、粉痕愁颤。自伤误嫁东风，却把红尘久厌。凌波人杳，更莫问、春潭深浅。应黯然、卸尽铅华，素云凄断。
东风第一枝·题汪梦梧“庚岭探梅图”
作者：江瑛
朝代：清

淡雪初晴，东风乍暖，南枝消息先逗。分明驿使，传来芳信，悄吹吟袖。蛮烟瘴雨，催□过、黄昏时候。暗记省、醉月罗浮，梦里仙踪如旧。啼翠羽、珍禽还又。对镜影、缟衣人瘦。绿腰谩读新声，幽思渐消残酒。香韵依然，念索笑、疏林知否。料也应、吹笛空山，闲忆江城春昼。
倦寻芳·寄梅姊
作者：江瑛
朝代：清

又近春宵，层层冻解，梅香初吐。迅速光阴，试问韶华知否。曾记那回飞絮雪，依依相送空凝伫。任匆匆、天涯漂泊，此情谁诉。闭纱窗、重帘低下，懒听新声，六街箫鼓。病起支离，犹怯酸风侵户。欲向炉边思往事，香残灰冷离愁苦。叹何时、再约兰闺，剪灯共语。
凤凰台上忆吹箫·题小素大嫂“停琴伫月图”
作者：江瑛
朝代：清

素练明寒，香鬟雾湿，半庭辉接烟浮。忆云和音杳，凄绝仙俦。目断银河一抹，广寒远、旧□空留。更谁奏、高山流水，遗响千秋。徒愁。知音寂寂，自立尽桐阴，对影凝眸。念钧天梦隔，韶乐谁修。我亦蕊珠旧侣，伤共谪、恨并云流。云流处、人间天上，两地悠悠。
卜算子慢·寄许淑慧
作者：江瑛
朝代：清

风吹败叶，冷翠乱烟，脉脉素云天暮。闷倚阑干，难遣别时心绪。记花前、携手当年路。剩岑寂、深苔曲径，怕寻旧日游处。秉烛情何许。叹锦箧空留，断肠诗句。待展云笺，独自懒吟愁赋。向孤灯、憔悴浑无语。听院外、声声蟋蟀，伴离人清苦。
台城路·再柬梅姊
作者：江瑛
朝代：清

东风乍卷纤云散，盈盈素娥如雪。照著梅花，暗情依旧，醉里不堪攀折。屏山几叠，怕春色重来，吟怀又别。无限销魂，此时怊怅向谁说。新愁岑寂未遣。奈些些往事，还作凄切。半箧香痕，几年灯影，难记悲欢离合。柔肠千结。叹剪翠裁红，冷芳都歇。闭却纱窗，绣衫和恨摺。
台城路·寄怀大竹兄都中
作者：江瑛
朝代：清

荼蘼落尽东风瘦，春锁一帘尘影。户袅晴烟，梁空白日。何处天涯人近。不殊风景，应目断江南，水明山暝。多少销魂，吹来吴雪点双鬓。寒食清明过了。料官阁梅阑。吟冷诗兴。踏月天街，听鸡禁院，料也难消离恨。南来雁尽，渐说到关河，不传归信。万里孤岭，猿啼莫紧。
子夜·春柳
作者：江瑛
朝代：清

小园曾伴桃花落。丝丝还带春烟薄。轻絮不禁风。任它西复东。此时重折遍。依旧楼头见。何处认离亭。黄鹂三两声。
子夜·白秋海棠
作者：江瑛
朝代：清

幽芳著雨含娇立。恹恹愁带黄昏色。银烛照香罗。盈盈珠泪多。娉婷清瘦影。淡月秋魂冷。憔悴怨西风。断肠踪迹空。
应天长慢
作者：江瑛
朝代：清

梅花初放，一点暗红，东风吹遍幽树。瘦影嫣香无数。飘零向何处。年华换，芳信误。又惹起、别离心绪。翠帘卷，深院黄昏，独自延伫。眼底甚光阴，小阁疏灯，懒写旧词句。犹记兰闺分咏，迢迢听春雨。今宵里，魂梦阻。漫闭了、绿窗细数。画桥远，哪里人家，笛韵凄楚。
忆秦娥
作者：江瑛
朝代：清

官阁处。垂云低接樱桃树。试花消息，酿来疏雨。去年曾记西园路。暗香漂泊愁春暮。廿番风信，从今又数。
思归乐
作者：江瑛
朝代：清

绿柳檐前双燕舞。云脉脉、黄昏疏雨。九十春光须记取。早又是、落梅无数。一片苔痕迷旧路。叹难见、那时游处。曲房深闭听杜宇。□韶华、可怜催去。
意难忘·送别曹夫人
作者：江瑛
朝代：清

烟罩云低。甚无情，草色凄迷。离尘吹远陌，春水涨平池。倾别酒、泪盈卮。帆影夕阳西。念肠断、明朝何处，雾暝猿啼。河梁柳自依依。怎扁舟不系，只系相思。谁怜闺里月，今使隔天涯。牵恨缕、织离丝。聚首更何期。枉数尽、行行征雁，一字难题。
探春·杏花
作者：江瑛
朝代：清

薄暖轻寒，花朝时候，谁把冰绡裁剪。上苑栽云，孤村滞雨，消息江南应遍。影绘斜阳里，又偷上、画屏争艳。沉酣多少东风，人醉玉楼天半。底事春先独占，自闹乱春情，又将春恋。烟软嫣红，雾柔晴粉，眼见韶光都浅。深巷箫声咽，怎消尽、蝶恋莺怨。买得归来，晓妆人正肠断。
探春慢·柬秋玉
作者：江瑛
朝代：清

淅淅窗棂，萧萧亭院，点点声声滴处。敲遍梅梢，东风又起，可惜繁花一树。才把清香放，奈还是、摧残如许。可怜簌簌阶前，蔫香吹落无数。怊怅嫩寒侵户，见宝篆烟痕，背人飘去。对此沉吟，空篝锦幕，经过几番凄楚。纵有书千纸，待寄与、也无情绪。剪了银灯，夜深闲听疏雨。
月下笛·送春柬秋玉
作者：江瑛
朝代：清

细雨催晴，残阳还在，柳阴深处。红衰绿减，争倩春幡遮护。流莺低诉韶华换，问此日、东风谁主。纵江南芳草，还生那省，踏青情绪。吹远。愁何许。奈不见春归，怎教春住。春词谁读。新声空忆金缕。断肠烟景分明在，更梦落、梨花一树。自冷淡，向银篝，怯伴帘栊薄暮。
梅子黄时雨·寄许定生夫人
作者：江瑛
朝代：清

春晚苔深，怎幽径难寻，那日妆阁。但破屋依然，闲了帘幕。曾记栏杆同倚处，满阶尽是花飘泊。斜阳薄。别恨迢迢，往事如昨。离索。扁舟晓角。伤心千万里，何处栖托。料岑寂兰闺，孤灯泪落。付与琴声情更切，最愁人月明风恶。烟波作。梦被柳绵迷却。
浣溪沙·中秋同大竹兄联句
作者：江瑛
朝代：清

小院苍苔向晚深。木樨香冷一轮清。几层帘影月阴阴。分写秋光妆阁里，西风征雁北来声。传来霜信满芜城。
浪淘沙
作者：江瑛
朝代：清

愁见暗香飘。新月梅梢。阑干闷倚叹无聊。一片粉云樯上影，依旧魂销。风碎竹帘敲。帘里灯摇。此时相对怨清宵。香尽金炉灰已冷，心字难描。
浪淘沙·春雨
作者：江瑛
朝代：清

向夕雨潇潇。寒逗轻绡。兰烟未烬手频挑。生怕晓风吹折也，窗外梅梢。岑寂梦无聊。何处银箫。拥衾听彻夜迢迢。明日红桥桥外水，添了春潮。
清平乐
作者：江瑛
朝代：清

东风庭院。寂寞珠帘卷。小立花阴题句懒。又见旧时双燕。树头一点残阳。薄寒飘尽蔫香。墙外谁家玉笛，等闲吹断人肠。
清平乐
作者：江瑛
朝代：清

庭阴默默。夜午西风作。砧杵声声催叶落。销魂更听荒柝。窗前怯怯轻寒。柳衰露冷花残。犹有愁人明月，以前还过西阑。
清平乐·寄素姊
作者：江瑛
朝代：清

秋声帘底。独自银屏倚。正是病中新睡起。一点孤灯如水。小园败叶飞黄。篆烟深锁兰房。梦里香闺依旧，觉来无限思量。
清平乐·暮春
作者：江瑛
朝代：清

韶光迟暮。芳草西园路。懒去踏青寻伴侣。怕见飞花飞絮。东风帘影天涯。年时心事空嗟。只有春灯一点，背人犹照梨花。
清平乐·秋柳
作者：江瑛
朝代：清

黛眉初展。旧日东风院。绿映天涯春渐渐。曾惹深闺离怨。而今憔悴烟痕。堤边斜日蝉声。最是年年秋恨，阳关一曲销魂。